十八史略卷之二
秦
秦始皇帝
名政
始生于邯鄲
昭襄王時
孝文王柱爲太子
有庶子楚
爲質于趙
陽翟大賈呂不韋
適趙
見之曰
此奇貨可居
乃適秦
因太子妃華陽夫人之姉
以説妃
立楚爲適嗣
不韋因納邯鄲美姫
有娠而獻于楚
生政
實呂氏
孝文王立
三日而薨
楚立
是爲莊襄王
四年薨
政生十三歳矣
遂立爲王
母爲太后
不韋在莊襄王時
已爲秦相國
至是封文信侯
太后復與不韋通
王旣長
不韋事覺自殺
太后廢處別宮
茅焦諫
母子乃復如初
（陽瞿）
縣屬釣州
（賈）
音古
（奇貨）
喩庶子楚
（可居）
言可居積以圖他日富貴
（華）
去聲
（適）
嫡同
（相）
去聲
（長）
音張上聲
（處）
音杵
（茅焦）
姓茅
名焦
秦臣也

秦宗室大臣議曰
諸侯人來仕秦者
皆爲其主游説耳
請一切逐之
於是大索逐客
客卿李斯上書曰
昔穆公取由餘於戎
得百里奚於宛
迎蹇叔於宋
求丕豹
公孫枝於晉
幷國二十
遂覇西戎
孝公用商鞅之法
諸侯親服
至今治強
惠王用張儀之計
散六國從
使之事秦
昭王得范雎強公室
此四君者
皆以客之功
客何負於秦哉
泰山不讓土壤
故大
河海不擇細流
故深
今乃棄黔首以資敵國
卻賓客以業諸侯
所謂藉寇兵
而齎盜糧者也
王乃聽李斯
復其官
除逐客令
斯楚人
嘗學於荀卿
秦卒用其謀
幷天下
（爲）
去聲
（索）
音生入聲
（上）
上聲
下並同
（丕）
丕同
姓也
（從）
音蹤
（泰山）
東嶽
在兗州
（點首）
點音儉平聲
秦謂民曰點首
謂黒色也
猶周謂之黎民
（資敵國）
言民者國之本
棄之則衆乖離
而適爲敵國之助也
（業諸候）
言賢者國之輔
卻之則國空虚
而反爲諸候之利也
（籍）
音借
（齎）
音咨
（令）
去聲

有韓非者
善刑名
爲韓使秦
因上書
王悅之
斯疾而閒之
遂下吏
斯遣之藥令自殺
（使）
去聲
（疾）
嫉同
（閒）
音調
（下吏）
下獄吏治罪
後下廷尉
傚此
（遺）
去聲
（令）
平聲

十七年
内史勝滅韓
十九年
王翦滅趙
二十三年
王賁滅魏
二十四年
王翦滅楚
二十五年
王賁滅燕
二十六年
王賁滅齊
秦王初幷天下
自以德兼三皇
功過五帝
更號曰皇帝
命爲制
令爲詔
自稱曰朕
（内史）
官掌爵祿
廢置
殺生
予奪之法
（王𧶚）
王翦子
𧶚音奔
（過）
音戈
（更）
音庚
（令）
去聲
（制）
制製也
帝王制度之命也
（詔）
詔照也
帝王詔告之命也
通鑒
始皇旣幷天下
采用鄒衍五德之説
以爲周得火德
秦代周
從所不勝
爲水德
始改年
朝賀皆用十月朔
衣服節旗皆尙黒
數以六爲紀
胡曰
凡言不師古
而立私義者
未有不以秦爲稱首
秦焚詩書
坑儒士
廢謚法
罪三族
以十月爲正
後世監之
不尋其轍矣
至於兼皇帝之號
用三德之運壞井田
開阡陌
郡縣天下
大作宫室
是皆可更改廢絶
則自漢以來
遵用而不改何也
古之聖人
應時稱號
曰皇曰帝曰王而止矣
非帝貶於皇
王貶於帝也
惟不知此義
遂以皇帝爲尊稱
而以自居
以王爲降等
而以封其臣子
失之矣
王之爲名
繼天撫丗之謂
曾是而可使臣子稱之乎
呉楚僣王
春秋比之夷狄
六國用夷禮
乃周公之所膺也
豈可以此之故
謂王卑於帝而不稱哉
仲尼祖述堯舜
憲章三代
尊周立號
繫王於天
其禮隆極
於秦何取焉
是故有天下者
必法孔子
稱天王
其列爵諸侯
自公而降
則名正言順
百世以俟而不惑矣

制曰
死而以行爲諡
則是子議父
臣議君也
甚無謂
自今以來
除諡法
朕爲始皇帝
後世以計數
二世三世至千萬世
傳之無窮
（行）
去聲
行之於身曰行
（無謂）
無意義也
（數）
上聲
愚案
胡曰
子議父臣議君
而非其禮
罪不容誅矣
然當不義
則父尙爭子
君尙有爭臣
爭之猶可
況以禮而議之乎
且加諡之禮
非臣子所得而稱也
考德行之實
衆言僉同
稱人以諡之
則盡人心
合天理
爲萬世之勸戒
臣子又安得認我君我父而吝之哉
孟子曰
暴其民
甚則身弑國亡
不甚則身危國削
名之曰幽厲
雖孝子慈孫不能改也
其言蓋謂人君苟得不仁之實
則臣子雖或愛之之甚
亦不得廢公義而改其諡矣
而使夫爲人君者
知所審而擇所由哉
然則秦人除諡法
徒爲後世忠孝之賊乎

收天下兵
聚咸陽
銷以爲鍾鐻金人十二
重各千石
（鐻）
音巨
鹿頭龍身
神獸也
鐘鼓之跗
皆用以爲飾
（石）
百二十斤曰石

徙天下豪富於咸陽
十二萬戸
丞相王綰等言
燕齊荊地遠
不置王無以鎭之
請立諸子
始皇下其議
廷尉李斯曰
周武王所封
子弟同姓甚衆
後屬疏遠
相攻擊如仇讐
今海内賴
陛下神靈
一統皆爲郡縣
諸子功臣
以公賦税賞賜之
甚足易制
天下無異意
則安寧之術也
置諸侯不便
始皇曰
天下初定
又復立國
是樹兵也
而求其寧息
豈不難哉
廷尉議是
分天下爲三十六郡
置守尉監
（綰）
音彎上聲
（下其義）
下公卿
講議其事
（廷尉）
官掌刑獄
卽大理卿也
（屬）
音蜀
（統）
他綜切
摠也
（易）
音異
（制）
御也
（三十六郡）
三川
河東
南陽
南郡
九江
象郡
會稽
碭川
潁郡
南海
薛郡
東郡
瑯邪
齊部
上谷
漁陽
右北平
遼東
桂林
鉅鹿
邯鄲
上黨
大原
雲中
九原
鴈門
上郡
隴西
北地
漢中
巴郡
蜀郡
黔中
長沙
内史
（守）
郡守
爲天子守土治民者也
（尉）
丞尉
掌佐守者也
（監）
御史
掌監郡者也
監平聲

二十八年
始皇東行郡縣
上鄒嶧山
立石頌功業
上泰山
立石封祠祀
旣下
風雨暴至
休樹下
封其松爲五大夫
禪于梁父
（嶧）
音亦
（立石）
碑也
（封禪）
漢郊祀志
築土曰封
除地曰封
除地曰禪
古者巡狩至于四嶽
則封太山而祭天
禪小山而祭山川
（休）
息也
（五大夫）
秦時爵名
或謂封五松爲大夫
非也
（禪）
音善
見上
（梁父）
山在泰安

遂東遊海上
方士齊人徐市等
上書
請與童男童女入海
求蓬萊
方丈
瀛洲
三神山仙人
及不死藥
如其言遣市等行
（方士）
方外士也
（上）
上聲
下同

始皇浮江至湘山
大風
幾不能渡
問博士曰
湘君何神
對曰
堯女舜妻
始皇大怒
伐其樹赭其山
（湘山）
在益陽洞庭之南
湘君廟在焉
（幾）
音機
（湘君）
娥皇

韓人張良
以五世相韓
韓亡欲爲報仇
始皇東遊
至博浪沙中
良令力士操鐵槌擊始皇
誤中副車
始皇驚
求弗得
令天下大索
（五世相韓）
良之祖開地
相韓昭候宣惠王襄王
父平
相𨤲王桓惠王
凡五世
（爲）
去聲
（博浪沙）
在今河南陽武縣
（令）
平聲
（操）
平聲
（椎）
音墜平聲
（誤中）
之中去聲
（副）
貳也
（令天）
之令去聲
下並同
（索）
音生入聲

三十一年
更臘爲嘉平
（更）
音庚

三十二年
始皇巡北邊
方士盧生入海還
奏録圖書
曰亡秦者胡也
始皇乃遣蒙恬
發兵三十萬人
北伐匈奴
築長城
起臨洮
至遼東
延袤萬餘里
威振匈奴
（胡）
乃始皇子胡亥之讖
（臨洮）
府屬鞏昌
洮音滔
（遼東）
郡屬遼東

三十四年
丞相李斯上書曰
異時諸侯竝爭
厚招遊學
今天下已定
法令出一
百姓當家
則力農工
士則學習法令
今諸生不師今
而學古以非當世
惑亂黔首
聞令下
則各以其學議之
入則心非
出則巷議
率群下以造謗
臣請史官非秦記皆燒之
非博士官所職
天下有藏詩書百家語者
皆詣守尉雜燒之
有偶語詩書者棄市
以古非今者族
所不去者
醫藥卜筮種樹之書
若有欲學法令
以吏爲師
制曰可
（史官）
國史院官
（偶）
對也
（棄市）
殺而棄其屍於市也
（族）
幷其族而滅之
（去）
除也
（卜筮）
筮音逝
龜曰卜
蓍曰筮
（可）
從其議則稱制曰可

三十五年
侯生盧生
相與譏議始皇
因亡去
始皇大怒曰
盧生等
吾尊賜之甚厚
今乃誹謗我
諸生在咸陽者
吾使人廉問
或爲妖言
以亂黔首
於是使御史悉案問
諸生傳相告引
乃自除犯禁者四百六十四人
皆坑之咸陽
長子扶蘇諫曰
諸生皆誦法孔子
今上皆重法繩之
臣恐天下不安
始皇怒
使扶蘇北監蒙恬軍於上郡
（誹）
音非
（廉）
察也
（傳）
去聲
（除）
筌蹄云
𥳑別也
（扶蘇）
始皇子也
（上）
臣子稱君皆通曰上
（繩）
糾治曰繩
（臣）
男子賤稱曰臣
故子於父
亦通稱之
（上郡）
屬陜西
今綏德州

始皇以爲咸陽人多
先王宮廷小
乃營作朝宮渭南上林苑中
先作前殿阿房
東西五百歩
南北五十丈
上可以坐萬人
下可建五丈旗
周馳爲閣道
自殿下直抵南山
表南山之顚以爲闕
爲複道
自阿房渡渭
屬之咸陽
以象天極閣道絶漢抵營室也
阿房宮未成
成欲更擇令名
天下謂之阿房宮
（朝）
音潮
（阿房）
三山林氏曰
阿山曲也
房旁也
乃舊名
宮成未更名而毀
故號曰阿房宮
房如字
或音傍
（南山）
在華陰
（顚）
巓同
（闕）
表南山頂
以爲門闕
（複）
音福
重也
（屬）
音燭
（天極閣道）
天官書曰
天極紫宮後十七星
絶漢抵營室曰閣道
閣道者星名
（漢）
天漢
（營室）
亦星名

始皇爲人
天性剛戻自用
天下事無大小
皆決於上
至以衡石量書
日夜有程
不得休息
貪於權勢至如此
（自用）
執己見也
（衡石云云）
衡稱
石錘也
以秤稱量文書
日夜處決自有程限

秦有出使者
還遇人持璧授之
曰爲吾遺滈池君
明年祖龍死
（爲）
去聲
（遺）
去聲
（滈池君）
地在咸陽
君其神也
（祖龍）
祖始
龍君象
喩始皇也

三十七年
始皇出遊
丞相斯
少子胡亥
宦者趙高從
始皇崩於沙丘平臺
祕不發喪
詐爲受詔
立胡亥
賜扶蘇死
載始皇轀輬車中
以一石鮑魚亂其臭
至咸陽始發喪
胡亥卽位
是爲二世皇帝
（宦者）
閹官
宦音患
（從）
去聲
（平䑓）
在大名
（祕）
密也
（爲）
去聲
（轀輬）
音溫涼
車上有窓
閉之則溫
開之則涼
故曰轀輬
（鮑）
腌也
（臭）
氣也

二世皇帝
名胡亥
元年
東行郡縣
謂趙高曰
吾欲悉耳目之所好
窮心志之樂
以終吾年
高曰
陛下嚴法刻刑
盡除故臣
更置所親信
則高枕肆志矣
二世然之
更爲法律
務益刻深
公子大臣多僇死
（好）
去聲
（樂）
音洛
（更）
音庚
下同
（僇）
戮同

陽城人陳勝字渉
少與人傭畊
輟畊之隴上
悵然久之曰
苟富貴無相忘
傭者笑曰
若爲傭畊
何富貴也
勝大息曰
嗟呼
燕雀安知鴻鵠之志哉
至是與呉廣起兵于蘄
（陽城）
縣屬澤州
（少）
去聲
（傭）
音容
雇也
（無）
毋同
（爲）
去聲
（鴻鵠）
鷙鳥似鴈而大
（蘄）
音機
縣屬宿州

時發閭左戍漁陽
勝廣爲屯長
會大雨道不通
乃召徒屬曰
公等失期
法當斬
壯士不死則已
死則擧大名
王侯將相寧有種也
衆皆從之
（閭左）
所在閭里
以富强爲右
貧弱爲左
秦徭役煩多
富强者並役盡
故復取貧者
（漁陽）
郡屬北平
今薊州
（屯長）
屯猶營也
毎營置長率
長上聲
（寧）
安也
焉也
（種）
上聲

乃詐稱公子扶蘇項燕
稱大楚
勝自立爲將軍
廣爲都尉
（扶蘇項燕）
二人
前皆殺死
史記云
詐稱從民欲也

大梁張耳
陳餘
詣軍門上謁
勝大喜
自立爲王
號張楚
（注）
史注
欲張大楚國也

諸郡縣苦秦法
爭殺長吏以應渉
（長吏）
郡縣官長

謁者從東方來
以反者聞
二世怒
下之吏
後使者至
上問之
曰
群盜鼠竊狗偸
不足憂也
上悅
（謁者）
官掌通奏周行人也

陳勝以所善陳人武臣爲將軍
耳餘爲校尉
使徇趙地
至趙
武臣自立爲趙王
（武臣）
武姓
臣名
（校尉）
官掌兵事
（徇）
巡師宣令曰徇

沛人劉邦
起於沛
父老爭殺令
迎立爲沛公
沛邑掾主吏
蕭何
曹參
爲收沛子弟
得三千人
（沛）
音貝
郡屬河南
今徐州
（令）
去聲
（掾）
音緣去聲
（蕭何曹參）
漢書
參爲獄掾使也
何爲主吏
（爲）
去聲

項梁者
楚將項燕子也
嘗殺人
與兄子籍
避仇呉中
籍字羽
少時學書
不成
去學劍
又不成
梁怒
籍曰
書足以記姓名而已
劍一人敵
不足學
學萬人敵
梁乃敎籍兵法
會稽守殷通
欲起兵以應陳渉
使梁爲將
梁使籍斬通
佩其印綬
遂擧呉中
兵得八千人
籍爲裨將
時年二十四
（少）
去聲
（會稽）
音檜鶏
郡名
屬浙東
今紹興府
（綬）
組也
（裨）
音皮
副也

齊人田儋
自立爲齊王
（儋）
音耽

趙王武臣
使將韓廣略燕地
廣自立爲燕王

楚將周市
定魏地
迎魏公子咎
立爲魏王

二年
呉廣爲其下所殺
（爲）
去聲
下並同

陳勝
爲其御莊賈所殺
以降秦
（降）
音項平聲
下並同

秦將章邯擊魏
齊楚救之
齊王儋
魏王咎
與周市
皆敗死
（邯）
音含

趙王武臣
爲其將李良所殺
張耳陳餘
立趙歇爲王

居鄛人范增
年七十
好奇計
往説項梁曰
陳勝首事
不立楚後
而自立
其勢不長
今君起江東
楚蠭起之將
爭附君者
以君世世楚將
必能復立楚之後也
於是項梁求得楚懷王孫心
立爲楚懷王
以從民望
（好）
去聲
（蠭）
蜂同
如蜂羣起
言其衆也
（心）
懷王之孫
名心
（民望）
應曰
六國爲秦幷
楚最無罪
故立其後
以順民望

趙高與丞相李斯有隙
高待二世
方燕樂婦女居前
使人告丞相斯
可奏事
斯上謁
二世怒曰
吾嘗多閒日
丞相不來
吾方燕私
丞相輒來
高曰
丞相長男李由
爲三川守與盜通
且丞相居外
權重於陛下
二世然之
下斯吏
具五刑
腰斬咸陽市
斯出獄
顧謂其中子曰
吾欲與若復牽黃犬
俱出上蔡東門
逐狡兔
豈可得乎
遂父子相哭
而夷三族
（燕）
宴同
古字通用
（樂）
音洛
（上）
上聲
（閒）
音閑
（三川）
郡屬河南
今汝寧府
（五刑）
歴受墨
劓
剕
宮
大辟五刑
（腰斬）
古者罪重腰斬
罪輕頸刑
（上蔡）
縣屬汝寧
斯家在焉
（三族）
誅父母妻三族

中丞相趙高
欲專秦權
恐群臣不聽
乃先設驗
持鹿獻於二世
曰馬也
二世笑曰
丞相誤邪
指鹿爲馬
問左右
或默或言
高陰中諸言鹿者以法
後群臣皆畏高
莫敢言其過
（中丞相）
宦者曰中
後凡言中人中官中常侍之類皆倣此
（中諸）
之中去聲
先儒有言曰
士之品有三
志於道德者
功名不足以累其心
志於功名者
富貴不足以累其心
志於富貴者
則無所不至矣
志於富貴
孔子之所謂鄙夫也
夫以鄙夫
而欲久富貴
其可得乎
秦之李斯趙高
焚書坑儒
指鹿爲馬
其志皆欲以奪政柄
縱耳目
以久享富貴
爲可樂
而不知富貴卒不可恃
而覆宗絶祀之機其在焉
嗟夫後之欲求富貴利達於當世者
可不鑒哉

項梁與秦將章邯戰敗死
宋義先言其必敗
梁果敗
（先言）
有將驕卒惰之語

秦攻趙
楚懷王
以義爲上將
項羽爲次將
救趙
義驕
羽斬之領其兵
大破秦兵鉅鹿下
虜王離等
降秦將章邯
董翳
司馬欣
羽爲諸侯上將軍
（鉅鹿）
郡屬河東
今順德府

先是
趙高數言
關東盜無能爲
及秦兵數敗
高恐二世怒
遂使婿閻樂
弑二世於望夷宮
立子嬰爲秦王
二世兄子也
嬰旣立
族殺趙高
（數）
音朔
下同
（婿）
音細
女夫
（閻）
音炎
（望夷官）
張晏曰
在長陵西北
臨涇水作之
以望北夷
（兄）
扶蘇

初楚懷王
與諸將約
先入定關中者王之
當時秦兵強
諸將莫利先入關
獨項羽怨秦殺項梁
奮願與沛公入關
懷王諸老將皆曰
項羽爲人
慓悍猾賊
獨沛公寬大長者
可遣
乃遣沛公
（關中）
關中記曰
東曰函關
西曰龍關
界二關之閒
故曰關中
卽安西也
（慓悍猾賊）
慓疾也
悍音汗
勇也
猾音滑
亂也
賊害也
言羽不可遣

高陽人酈食其沛公麾下騎士曰
吾聞沛公慢而易人
多大略
此眞吾所願從游
騎士曰
沛公不好儒
客冠儒冠來者
沛公輒解其冠
溲溺其中
未可以儒生説也
食其令騎士第入言之曰
人皆謂食其狂生
生自謂我非狂生
沛公至高陽傳舍
召生入
沛公方踞床
使兩女子洗足而見生
生長揖不拜曰
足下必欲誅無道秦
不宜倨見長者
於是沛公輟洗
起攝衣
延生上坐
謝之
生爲沛公
説下陳畱
後常爲説客
（高陽）
邑屬汴梁
（酈）
音歴
（食）
音異
（其）
音基
（麾）
旌旗也
所以指麾
故曰麾
（騎）
去聲
（易）
音異
（略）
謀也
（好）
去聲
（冠）
音貫
（溲溺）
小便曰溲
音蒐
溺尿同
（第）
更次
（傳舍）
郵也
傳者以木爲之
長尺五寸
書符其上
以爲信也
傳音轉去聲
（踞）
伸兩足而坐也
（洗）
音先上聲
下同
（攝）
摳也
（爲）
去聲
（陳畱）
縣屬汴梁

張良從沛公西
（從）
去聲

沛公大破秦軍
入關至覇上
秦王子嬰
素車白馬
繋頸以組
出降軹道旁
秦自始皇二十六年併天下
二世三世而亡
稱帝止十有五年
（覇上）
地名
在長安東三十里
（素車白馬）
示降服也
（軹道）
蘇氏曰
軹道亭名
在長安東十三里
司馬温公曰
孔子曰
知及之
仁不能守之
雖得之必失之
秦之謂也
善夫賈生之言曰
秦以區區之地
致萬乘之權
招八州而朝同列百有餘年
然後六合爲家
殽函爲宮
丁夫作難
而七廟隳
身死人手
爲天下笑何哉
仁義不施
而攻守之勢異也

西漢
〔太祖高皇帝〕
堯之後
姓劉氏
名邦
字季
沛豐邑中陽里人也
母媼息大澤之陂
夢與神遇
時大雷雨晦冥
父太公往
見交龍其上
已而産劉季
隆準而龍顏
美鬚髯
左股有七十二黑子
寬仁愛人
意豁如也
有大度
不事家人生産
（堯之後）
案
新唐書宰相世系云
劉氏出自帝堯
帝堯之孫
生而有文在手
曰劉累
因以爲名
能御龍
事夏爲御龍氏
在商爲豕韋氏
在周封爲杜伯
杜子曰溫叔
奔晉爲士師
生士蔿
士蔿生成伯缺
缺生士會
適秦歸晉
有子畱於秦
自爲劉氏
生明
明生遠
遠生陽
陽十世孫榪
仕魏爲大夫
秦滅魏徙梁
生清
清徙居沛
生仁號
仁號生煓
煓生高帝
（媼）
音襖
女老之稱
（隆準）
漢書注
隆高
準鼻也
（鬚髯）
在頤曰鬚
在頬曰髯
（黒子）
痣也
（豁如）
開大之貌
豁音勸入聲
（度）
量也

及壯爲泗上亭長
嘗繇役咸陽縱觀秦皇帝
曰嗟乎大丈夫當如此矣
單父人呂公好相人
見劉季状貌曰
吾相人多矣
無如季相
願季自愛
吾有息女
願爲箕帚妾
卒與劉季
卽呂后也
（亭長）
秦制
十里一亭
亭置一長
主督盗賊
（繇）
徭同
（單父）
縣屬單州單音善
（好）
去聲
（相）
去聲
下並同
（自愛）
猶言良同
（息女）
所生女也
（帚）
箒同

秦始皇嘗曰
東南有天子氣
於是東遊以厭當之
劉季隱於芒碭山澤閒
呂氏與人俱求
常得之
劉季怪問之
呂氏曰
季所居上有雲氣
故從往常得季
劉季喜
沛中子弟聞之
多欲附者
爲亭長時
以竹皮爲冠
及貴常冠
所謂劉氏冠也
（厭）
音葉
厭也
（芒碭）
二山在今歸德毫州之閒
碭音唐
（附）
歸也
（冠）
音貫

劉季爲縣送徒驪山
徒多道亡
自度比至皆盡亡之
到豐西止飮
夜乃解縱所送徒曰
公等皆去
吾亦從此逝矣
徒中壯士
願從者十餘人
季被酒
夜徑澤中
有大蛇當徑
季拔劍斬之
後人來至蛇所
有老嫗哭曰
吾子白帝子也
今者赤帝子斬之
因忽不見
後人告劉季
劉季心獨喜自負
諸從者日益畏之
（爲）
去聲
（送徒）
徒罪供役作也
（度）
音堂入聲
（比）
音鼻
及也
（豐）
邑在鄠縣社陵西南
（縱）
放也
（被酒）
猶言帶酒
（嫗）
音迂去聲
母也
（諸從）
之從去聲
下並同

陳渉起
劉季亦起
兵於沛
以應諸侯
旗幟皆赤
楚懷王遣沛公
破秦入關
降秦王子嬰
旣定秦
還軍覇上
悉召諸縣父老豪桀
謂曰
父老苦秦苛法久矣
吾與諸侯約
先入關者王之
吾當王關中
與父老約
法三章耳
殺人者死
傷人及盜抵罪
餘悉除去秦苛法
秦民大喜
（幟）
音熾
（皆赤）
應前赤帝子兆
（降）
音項平聲
（苛）
音何
細也
煩也
（抵罪）
服虔曰
随輕重制法也
李奇曰
傷人有曲直
盗賊有多少
罪名不可預定
故凡言抵罪
未知抵何罪也
（去）
上聲
唐曰
不殺子嬰
約法三章
此謂最好爲得天下之根本
楚漢得失
全在於此
項羽一切反是

項羽率諸侯兵
欲西入關
或説沛公守關門
羽至
門閉
大怒攻破之
進至戲
期旦擊沛公
羽兵四十萬
號百萬
在鴻門
沛公兵十萬
在覇上
范增説羽曰
沛公居山東
貪財好色
今入關
財物無所取
婦女無所幸
此其志不在小
吾令人望其氣
皆爲龍成五采
此天子氣也
急擊勿失
羽季父項伯
素善張良
夜馳至沛公軍告良
呼與俱去
良曰
臣從沛公
有急亡去不義
入具告
因要伯
入見
沛公奉巵酒爲壽
約爲婚姻
曰吾入關
秋毫不敢有所近
籍吏民封府庫
而待將軍
所以守關者
備他盜也
願伯具言臣之不敢倍德
伯許諾曰
旦日不可不蚤自來謝
伯去具以告羽
且曰
人有大功
擊之不義
不如因善遇之
沛公旦從百餘騎
見羽鴻門
謝曰
臣與將軍
戮力而攻秦
將軍戰河北
臣戰河南
不自意先入關破秦
得復見將軍於此
今者有小人之言
令將軍與臣有隙
羽曰
此沛公左司馬曹無傷之言
羽畱沛公與飮
范增數目羽
擧所佩玉玦者三
羽不應
增出使項莊入
前爲壽
請以劍舞
因擊沛公
項伯亦拔劍起舞
常以身翼蔽沛公
莊不得擊
張良出告樊噲以事急
噲擁盾直入
嗔目視羽
頭髮上指
目眥盡裂
羽曰壯士
賜之巵酒
則與斗巵酒
賜之彘肩
則生彘肩
噲立飮
拔劍切肉啗之
羽曰
能復飮乎
噲曰
臣死且不避
巵酒安足辭
沛公先破秦入咸陽
勞苦而功高如此
未有封爵之賞
而將軍聽細人之説
欲誅有功之人
此亡秦之續耳
切爲將軍不取也
羽曰坐
噲從良坐
須臾沛公起如廁
因招噲出
閒行趨覇上
畱良謝羽曰
沛公不勝桮勺
不能辭
使臣良奉白璧一雙
再拜獻將軍足下
玉斗一雙
再拜奉亞父足下
羽曰
沛公安在
良曰
聞將軍有意督過之
脱身獨去
已至軍矣
亞父拔劍
撞玉斗而破之曰
唉
豎子不足謀
奪將軍天下者
必沛公也
（戲）
音羲
水出華州渭南縣驪山馮公谷東
北流輕戲亭入渭
（鴻門）
地在新豐東
（志不在小）
唐曰
入關珍物無所取
婦女無所幸
此乃高祖之創業規模也
（采）
彩同
（季父）
叔曰季父
（項伯）
索隱云
名纏字伯陵
師古云
字伯
（呼）
去聲
（要）
邀同
（巵）
音支
應劭曰
飮酒禮器
巵以角作
受四升
（爲壽）
之爲
（爲將軍）
之爲並去聲
（倍）
背同
（蛋）
早同
古字通用
（曹無傷）
曹姓
無傷名
（數）
音朔
（目羽）
師古曰
動目以諭之
（玦）
音決
玉佩也
如環而不連
（項莊）
羽從弟
（盾）
音純上聲
干也
（嗔）
瞋同
張目貌
（皆）
音漬
眼角
（裂）
破也
（斗）
十升
（彘）
音滞
豕也
（啗）
音談上聲
食也
（説）
如字
（須臾）
頃也
（閒）
音㵎
（勝）
音升
（桮）
杯同
（勺）
與杓通
所以挹酒
（亞父）
范增
（督過）
督責過失
（撞）
音憧
擊也
（唉）
音哀
歎恨發聲之辭
（豎子）
斥項羽也

沛公至軍
立誅曹無傷
居數日
羽引兵西屠咸陽
殺降王子嬰
燒秦宮室
火三月不絶
掘始皇冢
收寶貨婦女而東
秦民大失望
（降）
音項平聲
（掘）
其月切

韓生説羽
關中阻山帶河
四塞之地肥饒
可都以覇
羽見秦殘破
且思東歸
曰富貴不歸故鄕
如衣繡夜行耳
韓生曰
人言楚人沐猴而冠
果然
羽聞之烹韓生
（四塞）
塞音色
徐廣云
東函谷
南武關
西散關
北肅關也
（楚人沐猴而冠）
張晏曰沐猴獮猴也
師古曰
言雖著人衣冠
其心不類人也

羽使人致命懷王
王曰如約
羽怒曰
懷王吾家所立耳
非有功伐
何得專主約
乃陽尊爲義帝
徙江南
都郴
分天下王諸將
羽自立爲西楚覇王
乃曰
巴蜀亦關中地
立沛公爲漢王
王巴蜀漢中
而三分關中
王秦降將三人
以距塞漢路
漢王怒欲攻羽
蕭何諫曰願大王
王漢中養其民
以致賢人
收用巴蜀
還定三秦
天下可圖也
乃遂就國
以何爲丞相
（致命）
致猶復也羽將以求王關中
（如約）
如先入關中者王之約
（郴）
音珍
州屬湖南
（王諸將）
之王
（王巴蜀）
之王
（王秦）
之王
（王漢中）
之王
並去聲
（西楚覇王）
孟康曰
舊名江陵爲南楚
吳爲東楚
彭城爲西楚
（巴蜀漢中）
巴郡今順元等處是也
蜀郡今四川等處是也
漢中郡屬陝西
今興元府也
案
漢王初封都此
（三人）
章邯
董翳
司馬欣
卽三秦也

漢元年
五星聚東井
（五星）
木火土金水也
井輕星
直秦分雍州之域
時五星聚於其次
乃沛公興王之兆也

初淮陰韓信
家貧釣城下
有漂母
見信饑
飯信
信曰
吾必有厚報母
母怒曰
大丈夫不能自食
吾哀王孫而進食
豈望報乎
淮陰屠中少年
有侮信者
因衆辱之曰
若雖長大好帶劍
中情怯耳
能死刺我
不能死出我胯下
信熟視之
俛出胯下蒲伏
一市人皆笑信怯
項梁渡淮
信從之
又數以策干項羽
不用
亡歸漢
爲治粟都尉
數與蕭何語
何奇之
王至南鄭
將士皆謳歌思歸
多道亡
信度何已數言
王不用
卽亡去
何自追之
人曰
丞相何亡
王怒
如失左右手
何來謁
王罵曰
若亡何也
何曰
追韓信
王曰
諸將亡以十數
公無所追
追信詐也
何曰
諸將易得耳
信國士無雙
王必欲長王漢中
無所事信
必欲爭天下
非信無可與計事者
王曰
吾亦欲東耳
安能鬱鬱久居此乎
何曰
計必東
能用信
信卽畱
不然信終亡耳
王曰
吾爲公以爲將
何曰
不畱也
王曰
以爲大將
何曰
幸甚
王素慢無禮
拜大將如呼小兒
此信所以去
乃設壇場具禮
諸將皆喜
人人自以爲得大將
至拜乃韓信也
一軍皆驚
王遂用信計
部署諸將
畱蕭何收巴蜀租
給軍糧食
信引兵從故道出
襲雍王章邯
邯敗死
塞王司馬欣
翟王董翳皆降
（淮陰）
縣屬淮安
（漂）
音剽
以水擊絮曰漂
（飯）
上聲
（王孫）
蘇林曰
如言公子也
（屠中）
屠肆中
（長）
如字
下同
（好）
去聲
（刺）
音次
（胯）
讀如跨
兩股閒也
（俛）
俯同
（蒲伏）
本作匍匐
手足並行之貌
蒲音朋入聲
（淮）
水出唐州桐柏縣桐柏山
東流合滍水肥水泗水
入海
（數）
音朔
下並同
（干）
求也
（治粟都尉）
官掌治臓穀
卽司農卿也
治平聲
（南鄭）
郡名
卽漢中
（度）
音堂入聲
（來謁）
白也
（十數）
之數上聲
（長王）
之王平聲
（爲公）
之爲
去聲
（呼）
去聲
（壇場）
師古曰
築土爲壇
除地爲場
（一軍）
萬二千五百人爲軍
（部署）
分部署置
使各效職
署音曙
（故道）
通鑒注
縣屬武都
（雍）
去聲
（塞）
去聲
（翟）
音宅

漢二年
項籍弑義帝於江中
初陽武人陳平
家貧好讀書
里中社
平爲宰
分肉甚均
父老曰善
陳孺子之爲宰
平曰
嗟乎使平得宰天下
亦如此肉矣
初事魏王咎
不用
去事項羽
得罪亡
因魏無知求見漢王
拜平爲都尉參乘典護軍
周勃言於王曰
平雖美如冠玉
其中未必有也
臣聞平居家盜其嫂
事魏不容
亡歸楚
又不容
亡歸漢
今大王令護軍
受諸將金願王察之
王讓魏無知
無知曰
臣所言者能也
大王所問者行也
今有尾生孝己之行
而無益成敗之數
大王何暇用之乎
王拜護軍中尉
盡護諸將
諸將乃不敢復言
（陽武）
縣屬汴梁
（里中）
二十五家爲里
（乘）
去聲
（典護軍）
典主
護監也
（冠玉）
飾冠以玉
則外見美
而中無有
喩乎雖有才而無德也
（令）
平聲
（讓）
責也
（行）
去聲
下同
（尾生）
信士
或曰
卽微生高
（孝己）
高宗子
有孝行
己音紀

漢王至洛陽
新城三老董公
遮説曰
順德者昌
逆德者亡
兵出無名
事故不成
明其爲賊
敵乃可服
項羽無道
放殺其主
天下之賊也
夫仁不以勇
義不以力
大王宜率三軍之衆
爲之素服
以告諸侯而伐之
於是漢王爲義帝發喪
告諸侯曰
天下共立義帝
今項羽放殺之
寡人悉發關中兵
收三河之士
南浮江漢而下
願從諸侯王
擊楚之弑義帝者
（新城）
鄕名
（三老）
官名
史
十亭一鄕
鄕有三老
掌教化
（遮説）
遮道而説也
（服）
叶音白
（爲）
去聲
下同
（三河）
河南
河東
河内

漢王率五諸侯兵五十六萬
伐楚入彭城
收其貨寶美人
置酒高會
項羽方擊齊
聞之
自以精兵三萬還
擊漢
大破漢軍睢水上
死者二十萬人
水爲之不流
圍漢王三匝
會大風從西北起
折木發屋
揚沙石晝晦
王乃得與數十騎遁
審食其從太公呂氏閒行
遇楚軍
爲蘇所獲
常置軍中爲質
（五諸候）
常山王張耳
河南王申陽
韓王鄭昌
魏主豹
殷王卬
貢父云
張耳此時無兵
蓋陳餘也
（彭城）
郡屬河南
項羽所都而沛郡也
（睢）
音雖
水出河南府陳畱縣
東經雍丘
至應天府
入汴
（爲之）
（爲楚）
之爲
並去聲
（匝）
音簪入聲
（折）
音舌
（食其）
音異基
臣名
姓審
（從）
去聲
（閒）
音㵎
（質）
音致

漢王至滎陽
諸敗軍皆會
蕭何亦發關中老弱
悉詣滎陽
漢軍復大振
（滎陽）
郡名
卽鄭州
滎音螢
（振）
奮也

蕭何守關中
立宗廟社稷縣邑
事便宜施行
計關中戶口
轉漕調兵
未嘗乏絶
（轉）
去聲
（漕）
音曹
又去聲
水運也
（調）
去聲
（注）
張曰
蕭何佐高帝
定一代規模
亦何相業之大者
又何爲相之初
首薦韓信爲大將
而三秦之計遂定
此亦得爲相用人之體也

魏王豹叛
漢王遣韓信之
豹以柏直爲大將
王曰是口尙乳臭
安能當韓信
信伏兵從夏陽
以木罌渡軍
襲安邑虜豹
（柏直）
姓名
（夏陽）
縣屬河中
（罌）
音鶯
通鑒注
以木押縛罌以渡
罌請瓶之大腹小口者也
（安邑）
縣屬鮮州

信旣定魏
請兵三萬人
願以北擧燕趙
東擊齊
南絶楚糧道
西與大王會於滎陽
王遣張耳與俱
（注）
吳曰
漢取天下
其征伐次敍
大抵如秦
秦人先據咸陽
以爲形勝之勢
乃取巴蜀
以爲富𩜙之本
遂用范睢遠交近其之策
先滅韓魏
次及楚趙燕齊
以一天下
高祖始居巴蜀
由蜀而取三秦
然後韓信引兵取趙
取燕
取齊
與高祖會垓下
以挫羽而滅之
大抵先易而後難
先小而後大
先據形勝
而後追取
此用兵之道也

三年
信耳以兵擊趙
聚兵井陘口
趙王歇
及成安君陳餘禦之
李左車謂餘曰
井陘之道
車不得方軌
騎不得成列
其勢糧食必在後
願得奇兵
從閒路絶其輜重
足下深溝高壘
勿與戰
彼前不得𩰚
退不得還
野無所掠
不十日
兩將之頭
可致麾下
餘儒者
自稱義兵
不用奇計
信閒知之
大喜
乃敢下
未至井陘口止
夜半傳發輕騎二千人
人持赤幟
從閒道望趙軍
戒曰
趙見我走
必空壁逐我
若疾入趙壁
拔趙幟立漢赤幟
乃使萬人先背水陣
平旦信建大將旗鼓
鼓行出井陘口
趙開壁擊之
戰良久
信耳佯棄鼓旗
走水上軍
趙果空壁逐之
水上軍皆殊死戰
趙軍已失信等歸壁
見赤幟大驚
遂亂遁走
漢兵夾擊
大破之
斬陳餘禽趙歇
諸將賀
因問曰
兵法右倍山陵
前左水澤
今背水而勝何也
信曰
兵法不曰陷之死地
而後生
置之亡地
而後存乎
諸將皆服
信募得李左車
解縛師事之
用其策
遣辨士奉書於燕
燕從風而靡
（井陘）
山名
在威州井陘縣
陘音荊
（車）
尺遮切
（方軌）
方比
軌轍
謂並行也
軌音龜上聲
（閒）
音㵎
（壘）
音累上聲
軍壁曰壘
（掠）
音略
劫也
（知之）
知其不用李左車策
（止）
息也
（傳發）
傳令起發
（背）
音佩
（鼓行）
聲鼓而行
（走）
音奏
（殊死）
殊絶也
謂決意必死
（禽）
摛同
（倍）
背同
（募）
贖也
（縛）
音房入聲

隨何説九江王黥布
畔楚歸漢
旣至
漢王方踞床洗足
召布入見
布悔怒欲自殺
及出就舍
帳御飮食從官
皆如漢王居
又大喜
過望
（九江）
國在九江
（黥布）
姓英氏
禁將也
（畔）
叛同
（洗）
音先上聲
（見）
音現
（帳）
音悵
（從）
去聲
（過望）
過於己所望也

酈食其説漢王
立六國後
王曰
趣刻印
張良來謁
王方食
具告良
良曰
請借前箸
爲大王籌之
遂發八難
（趣）
音促
下同
（爲）
去聲
（籌）
畫也
（八難）
難去聲
一曰
昔湯武伐桀紂
封其後者
度能制其死命也
今陛下能制項籍死命乎
二曰武王入殷
表商容閭
釋箕子囚
封比干墓
今陛下能乎
三曰
發鉅橋粟
散鹿䑓財
以賜貧窮
今陛下能乎
四曰
殷事已畢
偃革爲軒
倒載干戈
示復用
今陛下能乎
五曰
歸馬華山之陽
示無所爲
今陛下能乎
六曰
息牛桃林之野
示天下不復輸積
今陛下能乎
其七其八
卽下文天下游士
楚惟無彊
二段是也

其七曰
天下游士
離親戚棄墳墓
從大王游者
徒欲望尺寸之地
今復立六國後
游士各歸事其主
大王與誰取天下乎
且楚惟無彊
六國復橈而從之
大王焉得而臣之乎
誠用客謀
大事去矣
漢王輟食吐哺
罵曰
豎儒幾敗乃公事
令趣銷印
（無彊）
言楚之彊本無敵也
（橈）
亂也
（豎儒）
師古曰言其賤劣無智
若竜豎也
（幾）
音機
近也
（乃公）
乃汝
公漢王自謂也

楚圍漢王於滎陽
漢王謂陳平曰
天下紛紛
何時定乎
平曰
項王骨鯁之臣
亞父輩數人耳
行閒以疑其心
破楚必矣
王與平黃金四萬斤
不問其出入
平多縱反閒
羽大疑亞父
請骸骨歸
疽發背而死
（骨鯁）
骨彊四支曰鯁
故君謂忠臣亦曰骨鯁
鯁音梗
（間）
音閒同

楚圍漢王益急
紀信曰
事急矣
請誑楚
乃乘王車
出東門
曰食盡漢王出降
楚人皆之城東觀
漢王乃得出西門去
項羽燒殺紀信
（誑）
居況切
欺也
（降）
音項平聲

漢王軍成皐
羽圍之
王逃去
北渡河
晨入趙壁
奪韓信軍
令信收趙兵擊齊
（成皐）
地在孟津界
（令）
去聲

酈食其説王
收滎陽據敖倉粟
塞成皐之險
王從之
（敖倉）
山名
秦於此築太倉
故曰敖倉
（塞）
音色

酈食其爲漢王
説齊王下之
蒯徹説韓信曰
將軍擊齊
而漢獨發閒使下之
寧有詔止將軍乎
酈生伏軾
掉三寸舌
下七十餘城
將軍爲將數歲
反不如一豎儒之功乎
（爲）
去聲
（齊王）
田廣
案
酈生有天下歸漢
可坐而策之語
（使）
去聲
（伏）
憑也
（掉）
音調去聲

四年
信襲破齊
齊王烹食其而走

漢與楚皆軍廣武
羽爲高俎
置太公其上
告漢王曰
不急下
吾烹太公
王曰
吾與若俱北面事懷王
約爲兄弟
吾翁卽若翁
必欲烹而翁
幸分我一杯羹
羽願與王挑戰
王曰
吾寧鬭智
不鬭力
因數羽十罪
羽大怒
伏弩射漢王傷胷
（廣武）
孟康曰
於滎陽築兩城而相對
名爲廣武城
在敖倉西三皇山上
（挑戰）
謂二人獨較勝負
挑音調上聲
（數）
上聲
（十罪）
羽負約王我於漢
罪一
矯殺卿子冠軍
罪二
救趙不還報
而擅劫諸候兵入關
罪三焼
秦宮室
掘始皇冢
私其財
罪四
殺秦降王子嬰
罪五
詐阬秦子弟新安二十萬衆
罪六
王諸將善地
而徙逐故主
罪七
出逐義帝
自都彭城
奪韓梁地
罪八
使人陰殺義帝江南
罪九
爲政不平
守約不信
天下所不容
大逆無道
罪十也
（射）
音石

楚使龍且救齊
龍且曰
韓信易與耳
寄食於漂母
無資身之策
受辱於胯下
無兼人之勇
進夾濰水而陣
信夜使人囊沙壅水上流
旦渡擊且
佯敗還走
且追之
信使決水
且軍大半不得渡
急擊殺且
信使人言之漢王
請爲假王以鎭齊
漢王大怒罵之
張良陳平
躡足附耳語
王悟
復罵曰
大丈夫定
諸侯
卽爲眞王耳
何以假爲
遣印立信爲齊王
（且）
子魚切
下並同
（易）
音異
（濰）
音維
水出密州莒縣濰山
北至濰州昌維邑縣
入海
（壅）
音壅上聲
塞也
（躡足）
蹈王足以喩之
（附耳）
良平自相附耳而言
有漢方不利
寧能禁信王之語

項羽聞龍且死
大懼
使武渉説信
欲與楚連和三分天下
信曰
漢王授我上將軍印
解衣衣我
推食食我
言聽計用
我倍之不祥
雖死不易
蒯徹亦説信
信不聽
（衣）
上如字
下去聲
（食）
上如字
下音嗣
（倍）
背同
（易）
音亦
（蒯徹説）
有相君之面
不過封侯相君之背
貴不可言之語

漢立黥布
爲淮南王
（淮南）
國在九江

項王少助食盡
韓信又進兵擊之
羽乃與漢約
中分天下
鴻溝以西爲漢
以東爲楚
歸太公呂后
解而東歸
漢王亦欲西歸
張良陳平曰
漢有天下大半
楚兵饑疲
今釋不擊
此養虎自遺患也
漢王從之
（鴻溝）
滎陽下
引河東南爲鴻溝
卽今官渡水也
（遺）
音惟
陳曰
先儒以爲張良此謀非是
旣和而卽背之
不可也
殊不知
項羽旣殺韓王
而張良欲報君父之仇
奚暇恤其他耶

五年
王追羽至固陵
韓信彭越期不至
張良勸王
以楚地梁地許兩人
王從之
皆引兵來
黥布亦會
（固陵）
晉灼曰
卽固始也
師古曰
後改爲固始耳
地理志
固始屬淮陽
（許兩人）
通鑒
張良請取睢陽以北王彭越
梁地也
從陳以東王韓信
楚地也

羽至垓下
兵少食盡
信等乘之
羽敗入壁
圍之數重
羽夜聞漢軍四面皆楚歌
大驚曰
漢皆已得楚乎
何楚人多也
起飮帳中
命虞美人起舞
悲歌慷慨
泣數行下
其歌曰
力拔山兮氣蓋世
時不利兮騅不逝
騅不逝兮可奈何
虞兮虞兮奈若何
騅者羽平日所乘駿馬也
左右皆泣
莫能仰視
羽乃夜從八百餘騎
潰圍南出
渡淮迷失道
陷大澤中
漢追及之
至東城
乃有二十八騎
羽謂其騎曰
吾起兵八歲
七十餘戰
未嘗敗也
今卒困此
此天亡我
非戰之罪
今日固決死
願爲諸君決戰
必潰圍斬將
令諸君知之
皆如其言
於是欲東渡烏江
亭長艤船待
曰江東雖小
亦足以王
願急渡
羽曰
籍與江東子弟八千人
渡江而西
今無一人還
縱江東父兄
憐而王我
我何面目復見
獨不愧於心乎
乃刎而死
楚地悉定獨魯不下
王欲屠之
至城下
猶聞弦誦之聲
爲其守禮義之國
爲主死節
持羽頭示之
乃降
王還
馳入齊王信壁
奪其軍
立信爲楚王
彭越爲梁王
漢王卽皇帝位
（垓下）
隄在毫州
垓音該
（楚歌）
漢軍而爲楚人之歌
故曰楚歌
（虞美人）
羽愛姫
虞姓也
（慷慨）
竭誠曰慷慨
（行）
音杭
（騅）
音追
馬蒼黒雑色
（從）
去聲
（騎）
去聲
下並同
（潰）
衝散也
（東城）
縣屬和州
今烏江縣
（爲）
去聲
下並同
（令）
平聲
（如其言）
通鑒云
斬漢一將二都尉
殺數十百人
諸騎皆伏
（烏江）
浦在東城
（艤）
音蟻
整船向岸曰艤
（以王）
之王去聲
（而王）
之王平聲
（降）
音項平聲
（楚王）
王淮北
都下邳
（梁王）
王魏地
都定陶

置酒洛陽南宮
上曰
徹侯諸將皆言
吾所以有天下者何
項氏所以失天下者何
高起
王陵對曰
陛下使人攻城掠地因而與之
與天下同其利
項羽不然
有功者害之
賢者疑之
戰勝而不予人功
得地而不與人利
上曰
公知其一未知其二
夫運籌帷幄之中
決勝千里之外
吾不如子房
塡國家撫百姓
給餽餉
不絶糧道
吾不如蕭何
連百萬之衆
戰必勝
攻必取
吾不如韓信
此三人者
皆人傑也
吾能用之
此吾所以取天下
項羽有一范增
而不能用
此所以爲我禽也
羣臣悅服
（徹）
猶列也
（予）
與同
（夫）
音扶
（帷幄）
在前曰帷
悉周曰幄
（子房）
張良字
（塡）
音鎭
定也
（餽）
饋同
（餉）
音商去聲
（爲）
去聲
（禽）
擒同

故齊田橫
與其徒五百餘人入海島
上召之曰
橫來
大者王
小者侯
不來且擧兵誅
橫與二客乘傳
至洛陽尸鄕自剄
以王禮葬之
二客自剄從之
五百人在島中者
聞之自殺
（田橫）
齊王廣叔
（海島）
山在水中曰島
（傳）
音專去聲
郵馬也

初季布
爲項羽將
數窘帝
羽滅帝購求布
敢匿者罪三族
布乃髠鉗爲奴
自賣於魯朱家
朱家心知其季布也
之洛陽見縢公曰
季布何罪
臣各爲其主耳
以布之賢
漢求之急
不北走胡
南走越耳
此棄壯士資敵國也
滕公言於上
乃赦布召拜郞中
（數）
音朔
（窘）
渠尹切
迫也
（髠）
鬀髪也
（鉗）
音儉平聲
以鐵束頸也
（朱家）
本傳云
布匿濮陽周氏
周氏曰
漢求將軍急
迹且至臣家
能聽臣
敢進計之
迺髡鉗布
置廣柳車中
之魯朱家所賣之
朱家
人姓名也
（縢公）
夏侯嬰
（各爲）
之爲去聲
（走）
音奏
下同
（郎中）
宮名
（注）
蘇軾曰
漢高祖
唐太宗
皆創業之賢君
季布
屈突通
皆一朝之烈丈夫
皆能以身徇主
有死無二
惟賢君故能推至公之心
不以私怨殺士
此可以爲萬世帝王之業

丁公亦爲項羽將
嘗逐窘帝彭城西
短兵接
帝急
顧曰
兩賢豈相厄哉
丁公乃還
至是謁見
帝以徇軍中曰
丁公爲臣不忠
使項王失天下
遂斬之
曰使後爲人臣
無效丁公也
（丁公）
李布母弟
（厄）
通鑒注
與搤同
持也
（還）
音旋
（見）
音現
（無）
毋同
（注）
司馬温公曰
高祖起豐沛以來罔羅豪傑
招亡納叛亦已多矣
及卽帝位
而丁公獨以不忠受戮
何哉
夫進取之與守成
其勢不同
當羣雄角逐之際
民無定主
來者受之
固其宜也
及貴爲天子
四海之内
無不爲臣
苟不明禮義以示之
使爲臣者人懷二心
以徼大利
則國家其能久安乎
是故斷以大義
使天下曉然皆知爲臣
不忠者
無所自容
而懷私結恩者
雖至於活己
猶以義不與也
戮一人而千萬人懼
其慮事豈不深且遠哉
子孫享有天祿四百餘年
宜矣

齊人婁敬説上曰
洛陽天下之中
有德易以興
無德易以亡
秦地被山帶河
四塞以爲固
陛下案秦之故
此搤天下之亢
而拊其背也
上問張良
良曰
洛陽四面受敵
非用武之國
關中左殽函
右隴蜀
阻三面而守
敬説是也
上卽日都關中
（婁敬）
婁姓
敬名
後賜姓劉
（易）
音異
下同
（塞）
音色
（搤）
音厄
握也
（亢）
音剛
説文云
頸也
（拊）
音撫
拍也
（殽）
崤同
（函）
音咸
（隴）
州屬鞏昌
隴關在焉
（説）
如字
（注）
胡雙湖曰
上起兵五年
嵗無寧居
跋履山川
蒙犯霜露
力矣
至是天下平定
當亦少思安逸之時也
幸歸洛陽
未及税駕
聞敬陳入長安之計
遍問羣臣
折衷於子房
卽日西行
不待終夕
嗚呼其明於決策
敏於用言
不自遑暇如此
其成帝業宜哉
光武征隗嚣
下隴右
還京師
又六日潁川盗起
聽冠恂之諫
卽住鎭撫之
靡有勌意
可謂能繼祖武
光前烈矣

畱侯張良
謝病
避穀
曰家世相韓
韓滅爲韓報讎
今以三寸舌爲帝者師
封萬戶侯
此布衣之極
願棄人閒事
從赤松子游耳
良少時
於下邳圯上
遇老人墮履圯下
謂良
曰孺子下取履
良欲毆之
憫其老
乃下取履
老人以足受之
曰孺子可敎
後五日
與我期於此
良如期往
老人已先在
怒曰
與長者期
後何也
復約五日
及往
老人又先在
怒複約五日
良半夜往
老人至
乃喜
授以一編書
曰讀此可爲帝者師
異日見濟北穀城山下黃石
卽我也
旦視之
乃太公兵法
良異之
晝夜習讀
旣佐上定天下
封功臣
使良自擇齊三萬戸
良曰
臣始與陛下遇於畱
此天以臣授陛下
封畱足矣
後經穀城
果得黃石焉
奉祠之
（畱）
縣名
卽陳畱
（謝病云云）
辟穀道引不食
靜居行氣
以學道也
（爲韓）
之爲去聲
（赤松子）
神農時仙人號也
（注）
司馬温公曰
夫生之有死
猶夜旦之必然
自古及今
固未有超然而獨存者也
以子房之明辨達理
足以知神仙之爲虛詭矣
然其欲從赤松子遊者
其智可知矣
夫功名之際
人臣之所難處
如高帝所稱者三傑而已
淮陰誅夷
蕭何繫獄
非以履盛滿而不止耶
故子房託於神仙
遺棄人閒
等功名於外物
置榮利而不顧
所謂明哲保身者
子房有焉
（少）
去聲
（邳）
音皮
縣屬邳州
（圯）
音夷
楚人謂橋曰圯
（毆）
音謳上聲
繫也
（濟）
上聲
（穀城山）
在東平
（太公）
呂望

六年
人有上書告楚王韓信反
諸將曰
發兵阬孺子耳
上問陳平
平危之曰
古有巡守
會諸侯
陛下第出僞游雲夢
會諸侯於陳
因禽之
一力士之事耳
上從之
告諸侯
會陳
吾將游雲夢
至陳
信謁上
命武士縛信
載後車
信曰
果若人言
狡兔死
走狗烹
飛鳥盡
良弓藏
敵國破
謀臣亡
天下已定
臣固當烹
遂械繋信以歸
赦爲淮陰侯
（上書）
之上
（上謁）
之上
並上聲
（阬）
坑同
（守）
狩同
（雲夢）
楚二澤名
跨江南北
連亙千里
夢如字
又音蒙
（禽）
擒同
（將遊）
之將音漿
（烹）
叶音旁
（械）
音諧去聲
桎梏也
（注）
陳曰
高帝得天下
率詭詐之言
盡出於陳平
施於項羽粉爭時猶可也
其可施於君臣之閒乎
使韓信有反心
尙不可爲
而信未有反心也
然則功臣孰不自疑乎

上嘗從容問信諸將能將兵多少
上曰
如我能將幾何
信曰
陛下不過能將十萬
上曰
於君何如
曰
臣多多而益辨
上笑曰
多多益辨
何以爲我禽
曰
陛下不能將兵
而善將將
此信之所以爲陛下禽
且陛下所謂天授
非人力也
（從）
音縱平聲
（辨）
薄莧切
（爲）
去聲
下同

剖符封功臣
酇侯蕭何
食邑獨多
功臣皆曰
臣等被堅執鋭
多者百餘戰
少者數十合
蕭何未嘗有汗馬之勞
徒持文墨議論
顧反居臣等上何也
上曰
諸君知獵乎
遂殺獸者狗也
發縱指示者人也
諸君徒能得走獸耳
功狗也
至如蕭何
功人也
群臣皆不敢言
（剖）
分也
（酇）
音贊
邑屬南陽
（鋭）
音睿堅甲
鋭兵
猶利也
（顧反）
本傳無顧字

上已封大功臣
餘爭功不決
上從複道上望見
諸將往往
坐沙中相與語
上問張良
良曰
陛下以此屬取天下
今所封皆故人親愛
所誅皆平生仇怨
此屬畏不能盡封
又恐見疑平生過失及誅
故相聚謀反耳
上曰
奈何
良曰
陛下平生所憎
群臣所共知
誰最甚者
上曰
雍齒
良曰
急先封雍齒
於是封雍齒爲什方侯
而急趣丞相御史
定功行封
群臣皆喜曰
雍齒且侯
我屬無患矣
（屬）
音蜀
下並同
（雍齒）
齒臣名
雍去聲
其姓也
高帝嘗使守豐
而齒以豐叛
（方）
本作邡
邑屬漢州
（趣）
音促
（行）
去聲
（注）
司馬温公曰
張良爲高帝謀臣
委以心腹
宜其知而無不言
安有聞諸將謀反
必待高帝見問
然後乃言之邪
蓋以高帝初得天下
數用愛憎行誅賞
或時害至公
羣臣往往有觖望自危之心
故良因事納忠
以變移帝意
使上無阿私之失
下無猜忌之謀
國家無虞
利及後世
若良者
可謂善諫矣

詔定元功十八人位次
賜丞相何
劍履上殿
入朝不趨
（可）
大也
（十八人）
蕭何
曹參
張敖
周勃
樊噲
酈生
酈商
夏侯嬰
灌嬰
傅寛
靳歙
王陵
陳武
王吸
薛歐
周昌
丁復
蟲達
（上）
上聲
（朝）
音潮
下並同

尊太公爲太上皇

帝懲秦苛法爲簡易
群臣飮酒爭功
醉或妄呼
拔劍擊柱
叔孫通説上曰
儒者難與進取
可與守成
願徴魯諸生
共起朝儀
上從之
魯有兩生不肯行
曰禮樂積德
而後可興也
通與所微及上左右
與弟子百餘人
爲緜蕝野外習之
（懲）
音澄
㣻也
（苛）
音何
（易）
音異
（呼）
去聲
（叔孫通）
通臣名
叔孫姓也
（緜蕝）
束茆表位
蕝子劣切
全書曰
叔孫通捨枹鼓
而定一王之儀
卽其事也

七年
長樂宮成
諸侯群臣皆朝賀
謁者治禮
引諸侯王以下
至吏六百石
以次奉賀
莫不振恐肅敬
禮畢置法酒
御史執法
擧不如儀者
輒引去
竟朝置酒
無敢諠譁失禮者
上曰
吾乃今日知爲皇帝之貴也
拜通爲太常
（樂）
音洛
（治）
平聲
（六百石）
品秩未詳
（法酒）
御酒曰法酒
（御史）
御史之官有七
曰御史
曰御史大夫
曰中丞
曰侍御史
曰治書侍御史
曰殿中侍御史
曰監察御史
謂之七貴
此蓋殿中侍御史
掌供奉正班列者也
（太常）
一作奉常
九卿之一
掌天神人鬼地祇之禮
書曰秩宗
卽其任也

匈奴寇邊
帝自將擊之
聞冒頓居代谷
悉兵三十萬
北逐之至平城
冒頓精兵四十萬騎
圍帝於白登七日
用陳平祕計
使閒厚遺閼氏
冒頓乃解圍去
平從帝征伐
凡六出奇計
輒益封邑
（冒）
音没
及音墨
（頓）
音突
又音特
（單）
音禪
通鑒注
單于匈奴天子之號也
漢書音義曰
單于者廣大之貌
言其象天單于然也
冒頓單于名也
（代谷）
史作代上谷
代州名
上谷郡屬北平
今易州也
（平城）
縣屬大同
（騎）
去聲
（白登）
縣屬大同
（閒）
音㵎
（遺）
去聲
（閼氏）
音煙支
單于之妻也
（從）
去聲
（出奇計）
其計事頗秘
世莫得聞
或云
如請僞遊雲夢
與躡足附耳語
行閒疑楚君臣
以惡草具進楚使
背約擊羽
厚遺閼氏等是也
（益封邑）
由戸牖侯
更曲逆侯

九年
遣劉敬使匈奴和親
取家人子
名公主
妻單于
（使）
去聲
（家人子）
婁敬傳
庶人之家子
子亦女也
（公主）
非公主而名曰公主
公主者天子之女也
（妻）
音砌

十年
相國陳豨反
帝自將擊之
淮陰侯韓信舍人弟上變
告陰與豨謀
呂后與蕭何謀
詐稱豨已敗死
紿信入賀
使武士縛信
斬之
信曰
吾悔不用蒯徹之謀
乃爲兒女子所詐
遂夷信三族
（代）
王恆
高帝第三子
卽文帝也
（豨）
音希上聲
（舍人云云）
史云
其舍人得罪信
因欲殺之
故舍人弟
告信欲反
（上變）
其名也
（爲）
去聲
（夷信三族）
司馬溫公曰
世或以韓信首建大策
與高帝起漢中
定三秦
分兵以北
禽魏取代
仆趙脅燕
東擊齊
南滅楚
大抵漢之得天下者
皆信之功也
觀其距武渉之説
信豈有反心哉
而高帝用詐謀
禽信於陳
負言則有之矣
然信亦有以取之焉
始漢與楚相距滎陽
信滅齊
不還報而自王
其後漢追楚固陵
與信期而不至
當是之時
高帝固有取信之心矣
太史公曰
假令韓信學道謙讓
不伐功不矜能
則漢家勛將
比於周召之徒
後世其血食矣
不務出此
而謀畔逆
夷滅宗族不亦宜乎

十一年
帝破豨還
詔捕蒯徹
至曰
秦失其鹿
天下共逐
高材疾足者先得之
當時臣唯獨知韓信
非知陛下
天下欲爲陛下所爲者甚衆
力不能耳
又可盡烹之邪
帝赦之
（捕蒯徹）
通鑒
上還
聞信死問呂后曰
信死亦何言
曰
信言恨不用蒯徹計
遂詔齊捕之
（失其鹿）
喩天下
（疾）
㨗也
（非知陛下）
本傳有狗各吠非其主之語
（爲）
平聲

梁王彭越太僕
告其將扈輒勸彭越反
上使人掩越囚之
反形已具
赦處蜀
呂后曰
此自遺患
遂誅之夷越三族
（太僕）
官名
主正羣僕侍御
天子九卿
此其一也
（輒）
將名
（掩）
襲也
（處）
音杵
（遺）
音惟

遣陸賈立南海尉佗
爲南粵王
佗稱臣奉漢約
賈歸報
拜太中大夫
時前説詩書
帝罵之曰
乃公馬上得天下
安事詩書
賈曰
陛下以馬上得之
寧可以馬上治之乎
文武竝用
長久之術也
使秦幷天下
行仁義
法先聖
陛下安得而有之
帝曰
試爲我著書
秦所以失
吾所以得
及古成敗
賈著書十二篇
毎奏稱善
號曰新語
（南海）
縣屬廣州
（尉佗）
姓趙
名佗
本爲龍川令
行南海尉事
故曰尉佗
嘗自僭王
叛而不服
至是封之
遂奉約也
（粵）
越同
（約）
約束也
（太中大夫）
文資三品曰太中大夫
（説）
如字
（治）
平聲
（爲我）
之爲去聲
（著）
音猪去聲
下同
案
通鑒無書字
（新語）
陸曰
高帝平生
未嘗聞此言也
故曰新語

淮南王黥布
見帝殺韓信
醢彭越
以同功一體之人
自疑禍及
遂反
帝自將擊之

十二年
帝破黥布還
過魯
以太牢祠孔子
過沛置酒
召宗室故人飮
酒酣上自歌曰
大風起兮雲飛揚
威加海内兮歸故鄕
安得猛士兮守四方
令沛中子弟習歌之
以沛爲湯沐邑
（過）
音戈
下同
（太牢）
具牛羊豕曰太牢
（酣）
音舍
樂也
（上自歌）
林氏曰
風帝自喩
雲喩亂也
言已平亂而歸故郷
故思賢才公共守之也
（令）
去聲
（湯沐邑）
史云
朕湯沐邑
謂以其邑賦税
供湯沐之費也

初戚姫有寵
生趙王如意
呂后見疏
太子仁弱
上以如意類己
欲廢太子而立之
群臣爭之
皆能得
呂后使人彊要張良畫計
良曰
此難以口舌爭也
顧上所不能致者四人
曰東園公
綺裡季
夏黃公
甪里先生
以上慢侮士
故逃匿山中
義不爲漢臣
上高此四人
今令太子
爲書卑詞
安車固請
宜來
至以爲客
時從入朝
令上見之
則一助也
呂后使人奉太子書招之
四人至
帝擊布還
愈欲易太子
後置酒
太子侍
良所招四人者從
年皆八十有餘
鬚眉皓白
衣冠甚偉
上怪問之
四人前對
各言姓名
上大驚曰
吾求公數歳
公避逃我
今何自從吾兒游乎
四人曰
陛下輕士善罵
臣等義不辱
今聞太子仁孝恭敬愛士
天下莫不延頸欲爲太子死者
故臣等來耳
上曰
煩公
幸卒調護
四人出
上召戚夫人
指示之曰
我欲易之
彼四人者輔之
羽翼已成難動矣
（戚）
姓也
（疏）
音疎
（己）
音紀
（爭）
諍同
（彊）
上聲
（要）
音邀
（四人）
商山四皓
史注
東園公
姓唐
字宣明
居園東
夏黃公
姓崔
名黃
居夏里
甪里先生
姓周
名術
居甪里
甪里
甪音祿
綺里李
無注
不敢强爲之説
（嫚）
音慢
（時）
疑當作侍
（易）
音亦
下同
（偉）
音葦
奇也
（從吾）
之從如字
（爲）
去聲
（卒）
音遵入聲

蕭何以長安地陿
上林中多空地棄
請令民得入田
上大怒
下何廷尉
械繋之
數日赦之
（長安）
縣屬安西
（空）
音控
（棄）
荒也
（令）
平聲
下同
（田）
佃同
畊治之也
（赦之）
詳見高帝本紀

上擊布中流矢
疾甚
呂后問
陛下百歳後
蕭相國死
誰可代之
曰曹參
其次曰王陵
然少戇
陳平可以助之
平智有餘
然難獨任
周勃重厚少文
可令爲太尉
安劉氏者必勃也
復問其次
上曰
此後亦非乃所知也
（中）
去聲
（流矢）
飛矢曰流矢
（少）
上聲
下同
（戇）
陟降切
愚直也

上崩
葬長陵
爲漢王者四年
爲帝者八年
凡十二年
太子盈立
是爲孝惠皇帝
（長陵）
地在咸陽

〔孝惠皇帝〕
名盈
母呂太后
卽位之元年
呂后鴆殺趙王如意
斷戚夫人手足
去眼煇耳
飮瘖藥使居廁中
命日人彘
召帝觀之
帝驚大哭
因病
歳餘不能起
（鴆）
音沈去聲
鳥食蝮
以其羽畫酒中
飮之立死
（斷）
音端上聲
（去）
上聲
（煇）
呂音許云切
灼也
一作熏
以藥熏耳
令其聾也
（飮）
去聲
（瘖）
音音
唖也
（厠）
漢書作鞠
或謂窟室也

二年
蕭何卒
齊相曹參
舍人趣爲裝
吾且入相
使者果召參
代何爲相國
一遵何約束
百姓歌之曰
蕭何爲相
較若畫一
曹參代之
守而勿失
載其淸淨
民以寧壹
（齊）
王肥
高帝第一子
（相）
去聲
下並同
（令）
平聲
（趣）
音促
（較）
漢書作講
亦音校
（載）
事也

五年
曹參卒

六年
王陵爲右丞相
陳平爲左丞相

張良卒

周勃爲大尉

帝在位七年
崩
無子
呂太后取他人子
以爲太子
至是卽位
太后臨朝稱制
（他人子）
後宮美人子
卽少帝也

元年
太后議立諸呂爲王
王陵曰
高帝刑白馬盟曰
非劉氏而王
天下共擊之
平勃以爲可
陵罷相
遂王呂氏
（刑）
剄也
剄白馬以歃也
（王呂氏）
詳見通鑒本紀
（注）
胡曰
自己然論之
王陵不如平勃固也
雖然
使太后未崩
而平勃先死
則如此言何
且平勃何以知己之死在太后之後
而全社稷定劉氏之功可必也
故愚亦謂
其僥倖而已矣
夫太后有議
陵不可
平又不可
勃又不可
將相大臣皆不可
太后亦安能獨行其意乎
平勃旣許之
猶且數月
再遣謁者張釋之風諭大臣
乃後王諸呂
則知向者平勃阿意
其罪甚大
而啓太后心爲多矣
自是而後
權歸呂氏
漢祚幾易
它日平勃安劉之功
僅足以贖王諸呂之罪耳
先賢論之云
人臣之義
當以王陵爲正
至哉言乎

四年
太后廢少帝幽殺之
立恆山王義爲帝
改名弘
亦名佗人子
爲惠帝子者也
（幽）
囚也
（恆）
胡更切
下同

八年
太后崩
諸呂欲爲亂
時呂祿將北軍
呂産將南軍
大尉勃不能主兵
平勃使酈寄説祿
解印以兵授勃
勃入軍門令曰
爲呂氏右袒
爲劉氏左袒
軍中皆左袒
召朱虚侯劉章
卒千餘人
擊呂産殺之
分部悉捕諸呂
無少長皆斬之
（令）
去聲
（爲呂）
之爲去聲
下同
（章）
齊王肥子
（予）
與同

諸大臣
迎代王恆
王西鄕讓者三
南鄕讓者再
遂卽位
誅子弘等
赦天下
是爲太宗孝文皇帝
（鄕）
向同

〔孝文皇帝〕
名恆
母薄氏
夢龍據胷
遂生帝
帝立
尊爲皇太后

元年
陳平爲左丞相
周勃爲右丞相

時有獻千里馬者
帝曰
鸞旗在前
屬車在後
吉行日五十里
師行三十里
朕乘千里馬
獨先安之
於是還其馬
與道里費
而下詔曰
朕不受獻也
其令四方毋求來獻
（鸞旗）
旗上有鈴曰鸞旗
鸞鈴也
（屬）
音蜀
下同
（費）
音非去聲
（令）
去聲
（毋）
音無

帝益明習國家事
朝而問右丞相勃曰
天下一歳決獄幾何
勃謝不知
又問
一歳錢穀出入幾何
勃又謝不知
惶愧汗出沾背
上問左丞相平
平曰
有主者
卽問決獄責廷尉
問錢谷責治粟内史
上曰
君所主者何事
平謝曰
陛下使待臣宰相
宰相者
上佐天子
理陰陽
順四時
下遂萬物之宜
外鎭撫四夷
内親附百姓
使卿大夫各得其職焉
帝稱善
勃大慙
謝病免
（朝）
音潮
（治粟内史）
司農卿也
治平聲
（四夷）
東夷
西戎
南蠻
北狄

河南守呉公
治平爲天下第一
召爲廷尉
呉公薦洛陽人賈誼
年二十餘
一歳中
超遷爲大中大夫
（河南）
府屬河南

陳平卒

二年
賜天下今年田租半
（賜）
猶免也

三年
張釋之爲廷尉
上行中渭橋
有一人橋下走
乘輿馬驚
捕屬廷尉
釋之奏
犯蹕
當罰金
上怒
釋之曰
法如是
更重之
是法不信於民
廷尉天下之平也
一傾
天下用法
皆爲之輕重
民安所措手足乎
上良久曰
廷尉當是也
其後人有盜高廟玉環
得
下廷尉治
釋之奏
當棄市
上大怒曰
人盜先帝器
吾欲致之族
而廷尉以法奏之
非吾所以共承宗廟意也
釋之曰
盜宗廟器而族之
假令愚民取長陵一抔土
何以加其法乎
帝許之
（中渭橋）
渭橋非一
此在其中者
（乘）
去聲
（蹕）
音畢
天子出入
必先清道
禁止行人
出稱警
入言蹕也
（更）
音庚
（傾）
不平
（當）
去聲
處其罪
（得）
捕獲之也
（治）
平聲
（共）
供同
（令）
平聲
（抔）
音裒
掬也

六年
淮南厲王長謀反
廢徙死
民有歌淮南王者
曰一尺布尙可縫
一斗粟尙可舂
兄弟二人不相容
帝聞而病之
後封其四子爲侯
（長）
如字
高帝第四子
（廢徙）
廢王徙蜀而死
（病）
患也
（封其四子）
案筌蹄
封安爲阜陵侯
勃爲安陵侯
賜爲陽周侯
其一人無考
姑闕之

匈奴冒頓死

先是
上議以賈誼位公卿
大臣多短之
上以爲長沙王大傅
徙梁王大傅
上疏曰
方今事埶
可爲痛哭者一
可爲流涕者二
可爲長太息者六
（大臣多短之）
漢書云
絳灌
東陽侯馮敬之屬
盡害之
（長沙王）
長沙國在潭州
史注云
是吳芮之玄孫差
襲爲王者
非景帝子廢也
（梁王）
筌蹄云
文帝子
梁懷王也
（上疏）
之上上聲
下同
疏去聲
記也
（埶）
勢同
（可爲）
之爲
並去聲
（痛哭一）
大率言
他日諸候長大
反側難制也
（流涕二）
一言朝廷而奉蠻夷
輕重倒置
二言翫細娯
不圖大患也
（太息六）
一言服用奢僭
二言俗吏不知大體
經制不定
三言當輔導太子
審定取捨
優禮大臣
又三説無考

十年
帝舅薄昭
殺漢使者
帝不忍誅
使公卿群臣往哭之
昭自殺

十二年
賜民今年田租半

十三年
大倉令淳于意
有罪當刑
少女緹縈上書曰
死者不可復生
刑者不可復屬
願沒入爲官婢
以贖父刑
上憐悲其意
詔除肉刑
（令）
去聲
（緹縈）
女名
緹音體
縈音永平聲
（刑者云云）
謂斷其肢體
不可再連
其後雖欲改過自新無繇也
（除肉刑）
通鑒
文帝詔除肉刑
丞相張蒼等
奏請定律曰
當髡者
城旦舂
當黥髡者鉗城旦舂
當劓者笞三百
當趾者笞五百
其城旦舂
各有歳數以免
制曰可
自是化行天下
吏安其官
民樂其業
禁罔疏闊
刑罰大省焉
陳曰
以一女子言
改數千年帝王之典
非甚勇不及此
可謂仁矣

是歳除田租税
（注）
胡曰
漢旣大封同姓
至文帝時
封國漸衆
諸候王自食其地
王府所入
寡于郡縣之時矣
又與匈奴和親
歳致金絮綵繒之奉
復數爲患
深入冦盗
侯騎至雍甘泉
天子親將
大發車乘騎卒
命將出擊
復因河決
有築塞勞費
大司農財用
宜不至充溢
而文帝在位十二年
卽賜民歳半祖
次年遂除之
然則何以足用乎
曰
文帝節儉
起化于身
衣弋綈
履革舄
所幸夫人
衣不曳地
帳無文繍
百金之費亦不苟用
一人如此
宮閫是效
流傳國都
以及遠近
莫用奢侈之習
則如何而不富
其財蓋不可勝用矣
然後知導諛逢惡者
納君於荒淫
取之盡錙銖
用之如泥沙
至於財竭而下畔
下畔而上亡
其罪可勝誅哉

十六年
方士新垣平爲上大夫
（注）
郊祀志
新垣平使人持玉杯獻闕下
乃先言於上曰
闕下有寳玉氣來者
及視之
果有獻玉杯者
刻曰
人主延壽
上受獻嘉之
於是始更以十七年爲後元年
以平爲上大夫
明年人有告平所言者詐也
遂下吏
詔誅平

後元年
平以詐伏誅
六年
匈奴上郡寇雲中
詔將軍周亞夫
屯細柳
劉禮次覇上
徐厲次棘門以備胡
上自勞軍
至覇上及棘門軍
直馳入
大將以下騎送迎
已而之細柳
不得入
先驅曰
天子且至軍門
都尉曰
軍中聞將軍令
不聞天子詔
上乃使使持節
詔將軍亞夫
乃傳言開門
門士請車騎曰
將軍約
軍中不得驅馳
上乃按轡
徐行至營
成禮而去
群臣皆驚
上曰
嗟乎此眞將軍矣
向者覇上棘門軍
兒戲耳
（雲中）
郡屬山西
今大同府
（細柳）
營在長安
（次）
亦屯也
（棘門）
筌蹄云
在關中
（勞）
去聲
下並同
（先驅）
士卒前導曰先驅
（使使）
上如字
下去聲
（節）
以旄爲之
上下相重
如竹節也
凡以王命往來
必持節以爲信

七年
帝崩
在位二十三年
宮室苑囿
車騎服御
無所增益
嘗欲作露臺
召匠計之
直百金
上曰
中人十家之産也
何以臺爲
身衣弋綈
所幸愼夫人
衣不曳地
示朴爲天下先
呉王不朝
賜以几杖
張武受賂金錢
更加賞賜
以愧其心
專以德化民
當時公卿大夫
風流篤厚
恥言人過
上下成俗
是以海内安寧
家給人足
後世莫能及
葬覇陵
太子卽位
是爲考景皇帝
（二十三年）
案紀年三當作四
（囿）
音又
（中人）
中等人戸
（身衣）
之衣去聲
（弋）
黓同
皁也
（愼）
姓也
（吳王）
高帝兄仲之子
名濞
（賜以几杖）
几案屬
所以憑手
如謂其老不能朝
故給賜几杖以愧之
（更）
音庚
（愧其心）
史
武等受賂金錢
覺上乃發御府金錢賜之
（覇陵）
卽覇上

〔孝景皇帝〕
名啓
卽位之元年
丞相申屠嘉奏
功莫大於高皇帝
宜爲帝者太祖之廟
德莫盛於孝文皇帝
宜爲帝者太宗之廟
制曰可
（太祖之廟）
百世不遷
（太宗之廟）
周曰世室
情盡不祧

帝爲太子時
鼂錯爲家令
得幸
太子家號爲智嚢
帝卽位
錯爲内史
數請閒言事
輒聽
寵傾九卿
法令多所更定
（鼂）
音潮
姓也
（錯）
音醋
（家令）
之令去聲
官主皇太子飮膳
倉儲
庫藏之政
（智嚢）
喩其智之多也
（數）
音朔
下同
（閒）
音閑
空也
（九卿）
太常卿
光祿卿
衞尉卿
太僕卿
大理卿
鴻臚卿
宗正卿
司農彊
大府卿
（更）
音庚

初孝文時
呉王濞太子入見
得侍皇太子飮
博爭道
不恭
皇太子
引博局提殺之
濞稱病不朝
錯數呉過可削
文帝不忍
及帝卽位
錯曰
呉王誘天下亡人
謀作亂
今削之亦反
不削亦反
削之反亟禍小
不削反遲
禍大
上令公卿列侯宗室雜議
莫敢難
（濞）
音譬
（見）
音現
（道）
碁道也
（提）
梊同
音第
兩手急持人也
（削）
減其地也
（亟）
音棘
急也
（令）
平聲
（難）
去聲
（注）
林曰
鼂錯在文帝時
亦嘗有更定法律
裁削諸候之議
而文帝不從
及景帝卽位
錯亦以此説之
而景帝輒從之
蓋文帝之資寛厚
故刻薄之言
無自而入
景帝之資忌刻
故鼂錯之言有閒而入也
景帝之爲太子也
賈誼窺見其心術矣
上書文帝曰
秦始皇使趙高傳胡亥
其所學者
無非刑人殺人之事
故胡亥今日卽位
而明日殺人
所以教之者然也
其意亦以景帝旣有刻薄之資
苟不得正人而與之居
則將刻薄殘忍無所不至
誼之所以窺其心術者
豈非以殺吳太子而得之邪
夫以再從父弟之親
一日以愽局爭道之故
而殺之
其爲太子也
殺其親戚
而无所顧惜
則其卽位也
又將何所不至哉
誼欲文帝遏之於其始
擇正人而與之居
而文帝乃以鼂錯爲家令
是以刻薄之臣
輔刻薄之君也
安得不爲刻薄之事乎

鼂錯又言
楚趙有罪
削一郡
膠西有姦
削六縣
及削呉會稽豫章
書至
呉王遂反
膠西膠東菑川濟南楚趙
皆先有呉約
至是同反
齊王先諾後悔
（楚）
王戊
高帝弟
楚元王交子
（趙）
王友
高帝第五子
（削一郡）
楚削東海
趙削常山
（膠西）
王卬
齊王肥第五子
國在膠州
（豫章）
郡屬江南
今南昌府
（書）
檄也
（膠東）
王雄渠
齊王肥第六子
國在登州
（菑川）
王賢
齊王肥第四子
國在岐陽
菑淄同
（濟南）
王辟光
齊王肥第三子
國在濟南
濟上聲
（齊王）
膠西
膠東
菑川
濟南諸王兄

初文帝且崩
戒太子曰
卽有緩急
周亞夫眞可任將
及七國反
拜亞夫太尉
將三十六將軍
往擊呉楚
鼂錯素與呉相袁盎不善
盎言
獨有斬錯復諸侯故地
兵可無血刃而罷
錯於是要斬東市
父母妻子同産
無少長皆棄市
周亞夫大破呉楚
諸反者皆平
（三十六將軍）
姓名未詳
（盎）
音惡去聲
吳相
（復）
音伏
（要）
腰同

亞夫後爲相
封條侯
以諫忤上意
罷
上曰
此鞅鞅非少主臣
卒爲人誣告
下獄嘔血死
（條）
邑屬勃海
（忤）
音誤
逆也
（鞅鞅）
志不満也
鞅與怏通
（注）
案
通鑒
初上廢栗太子
亞夫固爭不得
及竇太后欲以皇后兄王信爲候
亞夫諫沮其事
後匈奴王徐廬等降
上欲侯之
亞父諫不從
遂謝病免相
（爲人）
之爲去聲
（歐）
音謳上聲
吐也
（注）
筌蹄云
亞夫子
爲父盗買縣官器
連汚亞夫入延尉
不食而死

自漢興
掃除繁苛
與民休息
孝文加以恭儉
至帝遵業
五六十載之閒
移風易俗
黎民醇厚
國家無事
人給家足
都鄙廩庾皆滿
而府庫餘貲財
京師之錢鉅萬
貫朽而不可校
太倉之粟
陳陳相因
充溢露積於外
紅腐不可勝食
爲吏者長子孫
居官者以爲姓號
故有倉氏庫氏
人人自愛
而重犯法
然罔疏而民富
或至驕溢
兼幷之徒
武斷卿曲
宗室有土
公卿以下
奢侈無度
物盛而衰
固其變也
（都）
見上巻
（鄙）
五百家爲鄙
（庾）
音愈
在野曰庾
（京師）
皇都
公羊曰
京大師衆也
（累）
上聲
（貫）
穿錢繩也
（因）
仍也
（溢）
音逸
（積）
音恣
庾曰露積
（勝）
音升
（長）
音張上聲
（重犯法）
謂不犯法也
重去聲
（罔）
綱同
（武斷）
禁綱疏闊
擅作威福於鄕曲也
斷音端去聲
（有土）
分土也
（盛而衰）
通鑒
自是之後
孝武内窮侈靡
外攘夷狄
天下蕭然
財力耗矣

帝崩
在位一十七年
有中元後元
太子立
是爲世宗孝武皇帝
（中元後元）
凡三稱元年

〔孝武皇帝〕
名徹
卽位之元年
始改元曰建元
年有號始此

擧賢良方正直言極諫之士
親策問之
廣川董仲舒對曰
事在強勉而已矣
強勉學問
則聞見博
而知益明
強勉行道
則德日起
而大有功
又曰
人君者正心以正朝廷
正朝廷以正百官
正百官以正萬民
正萬民以正四方
四方正
遠近莫不一於正
而無邪氣奸其閒
是以陰陽調
風雨時
群生和
萬民殖
諸福之物
可致之祥
莫不畢至
而王道終矣
陛下行高而思厚
知明而意美
愛民而好士
然而敎化不立
萬民不正
譬琴瑟不調
甚者必解而更張之
乃可鼓也
爲政而不行
甚者必變而更化之
乃可理也
漢得天下以來
常欲治
而至今不可善治者
當更化而不更化也
又曰
養士莫大乎太學
太學者
賢士之所關也
敎化之本原也
願興太學
置明師以養天下之士
又曰
郡守縣令
民之師帥
所使承流
而宣化也
宜使列侯郡守
各擇其吏民之賢者
歳貢各三人
又曰
春秋大一統者
天地之常經
古今之通誼也
今師異道
人異論
臣愚以爲諸不在六藝之科
孔子之術者
皆絶其道
然後統紀可一
法度可明
而民知所從矣
上善其對
以爲江都相
（廣川）
邑屬冀州
（强）
平聲
（奸）
音干
犯也
（殖）
音稙
多也
生也
（行高）
之行去聲
（知明）
之知智同
（更）
音庚
下並同
（太學）
天子之學曰太學
卽國子監也
（帥）
音率
（一統）
春秋書王正月
大一統也
（論）
去聲
（相）
去聲
（江都）
國在楊州
王名非
景帝子也
（注）
陳曰
自漢以來
專尙黃老
六藝鬱而未彰
太學未建
教化不立
賢士未盡用
仲舒所言
皆當世急務也
於是用其説
興太學
章六經
黜百家
擧孝廉
其言卓然可用
亦略施行之矣
至於人主身上事
仲舒言之亦是切
然强勉學問
正心以正朝廷等説
古人告君正始之道
不過如此
傅説而告高宗之言亦曰
君從諫則聖
惟闕攸居
念終始典于學
監于先王成憲
此數者
皆人主所欲急聞也
仲舒之言
與此何異
武帝分明異其言
以爲大賢
然而利欲之心已萠
不勝其説耳
仲舒阿尤哉
（注）
戴曰
武帝之於儒術
陽喜其名
而陰諱其實
公孫弘張湯
知其意而徇其名
故上以名取之
董仲舒申公
逆其意而辨其實
故上以實棄之

上使使者奉安車蒲輪
束帛加璧
迎魯申公
旣至
問治亂之事
公年八十餘
對曰
爲治不在多言
顧力行何如耳
（蒲輪）
以蒲裏輪
欲其安也

三年
閩越擊東甌
遣使發兵救之
徙其衆江淮閒
（閩越）
國在福建
其君嘗帥百越
以助高帝
封東海王
閩音民
（東甌）
國在處州

帝始爲微行
起上林苑
（爲）
如字
（帝始微行）
戴曰
後世人君私好
皆自武帝始
古之人君何嘗有微行之事
以趙武靈王衣胡服騎射
猶失人君之體
況居天子之尊乎
武帝潜地夜出
此豈小小利害哉
萬一有不測
將何以處之
其視文帝不受馬詔
鸞旗在前
屬車在後之語
大相遼絶
（注）
陳曰
武帝之道
甚於秦始皇
始皇惟是公道遊巡天下爾
曷嘗潜行夜出哉

五年
置五經博士
（注）
官掌各治詩書易禮春秋五經

六年
閩越擊南越
遣王恢等擊之
（越）
粤同

元光元年
初令郡國
擧孝廉各一人
（令）
去聲

二年
方士李少君見上
善爲巧發奇中
言
祠竈則致物
而丹沙可化爲黃金
蓬萊仙者可見
見之以封禪則不死
上信之
始親祠竈
遣方士入海
求蓬萊安期生之屬
海上燕齊迂怪之士
多更來言神事矣
（少）
去聲
（見）
音現
（巧發奇中）
發言多中上意
（丹砂）
藥名
亦曰朱砂
生辰州等處士中
大者如雞子
小者如石榴
主精神安魂魄
大洞錬眞經云
丹砂錬之
一返而成白銀
二返而爲黃金也
（禪）
音善
（安斯生）
瑯琊人
賣藥海邊
時人皆言千歳
（更）
音庚

上用大行王恢議
遣恢等
將兵匿馬邑旁谷中
陰使聶壹誘匈奴
入塞而擊之
單于覺而去
自是絕和親
攻當路塞
（大行）
之行如字
周禮大行人小行人
卽今通事舍人官也
（馬邑）
郡屬山西
今朔州
（使）
如字

唐蒙上書
請通南夷
拜蒙中郞將
將千人入夜郞
夜郞侯聽約
以爲犍爲郡
（上）
上聲
（夜郞）
國在長寧
舊屬漢犍爲郡
通鑒注
夜郎者
初有女浣於遯水
有三節大竹
流入足開
其中有聲
剖之得一兒
歸養之
及長有才武
自立爲夜郎侯
以竹爲姓
（犍爲郡）
屬四川
今嘉定府
犍音蹇

又拜司馬相如爲中郞將
通西夷
邛筰冉駹置郡縣
西至沫若水
南至䍧牱
爲徼
（邛）
音蛩
西夷國
武帝開以爲越雋郡
（筰）
音昨
亦西夷國
武帝開以爲沉黎郡
（冉駹）
西南二族
武帝開以其地置汶山郡
駹莫江切
（沫）
音末
筌蹄云
水出廣平徼外
下流未詳
（若水）
筌蹄云
出旄牛徼外
下流未詳
（䍧牱）
音莊歌
水出䍧牱南
至廣入海
（徼）
音叫
邊也
西南曰徼
東北曰塞

徴民有明當世之務
習先聖之術者
縣次續食
令與計偕
（縣）
縣同
承也
（續食）
随寓官司
供給飮食
（令）
平聲
（計偕）
筌蹄云
令與毎年上計簿之吏同至京師

菑川公孫弘
對策曰
人主和德於上
百姓和合於下
故心和則氣和
氣和則形和
形和則聲和
聲和則天地之和應矣
策奏
擢爲第一
待詔金馬門
（菑川）
郡屬山東
今般陽府
（擢）
音濁
擧也
（金馬門）
筌蹄云
門下有銅鑄馬像
蓋君門也

齊人轅固
年九十餘
亦以賢良徴
弘仄目事之
固曰
公孫子務正學以言
無曲學以阿世
（轅）
姓也
（仄）
傾也

六年
初算商車
（注）
起商賈車船之税
陳曰
諸横斂始於此
自是國用蹙矣

匈奴寇上谷
遣將軍衞靑等
擊卻之

元朔元年
主父偃上書
諫伐匈奴
嚴安亦上書
及徐樂亦上書云
陛下何威而不成
何征而不服
書奏
上召見曰
公等皆安在
何相見之晩也
皆拜郞中
是秋匈奴入寇
二年
又入寇
遣衞靑等擊之
遂取河南地
置朔方郡
（主父）
姓也
父音甫
（上書）
之上上聲
下並同
（樂）
音岳
（見）
音現
（朔方郡）
屬甘肅
今夏州

五年
公孫弘爲丞相
封平津侯
上方興功業
弘於是開東閣
以延賢人
（平津）
邑在覇州

匈奴寇朔方
遣衞靑率六將軍擊之
還
以靑爲大將軍
（六將軍）
蘇建
李沮
公孫賀
李蔡
李息
張次公
（注）
通鑒云
得裨王十餘
衆男女萬五千餘
畜數十百萬

匈奴入代

六年
春遣衞靑等六將軍
擊匈奴
夏再遣
（六將軍）
筌蹄
大將軍衞靑
中將軍公孫敖
左將軍公孫賀
前將軍趙信
右將軍蘇建
後將軍李廣
强弩將軍李沮

元狩元年
遣博望侯張騫
使西域
通滇國
（使）
去聲
（滇）
音顚
國在西夷
本楚莊王弟莊蹻
爲國於此

二年
以霍去病爲驃騎將軍
擊破匈奴
過焉支祁連山而還
（去）
上聲
（驃騎將軍）
武資三品
驃音飄去聲
（敗）
音拜
（焉支）
國在西域
焉音烟
（祁連山）
筌蹄云
卽天山

匈奴渾邪王降
置五屬國
以處其衆
（渾）
音魂
（邪）
音社平聲
（降）
音項平聲
下並同
（屬國）
存其舊號而屬於漢
故曰屬國
屬音蜀

三年
匈奴入右北平定襄
（右北平）
郡屬鞏昌
今平涼府
（定襄）
郡屬山西
今沂州
一説
定襄當作定西
州名也
亦屬鞏昌

四年
遣衞靑霍去病擊匈奴
去病封狼居胥山而還
（狼居胥山）
在北荒之地
通鑒
封狼居胥山
禪於姑衍
登臨翰海

元鼎二年
方士文成將軍李少翁
以詐誅
（少）
去聲
初少翁勸上
作甘泉宮
而置祭具
以致天神
居歳餘
神不至
伏誅

西域始通
置酒泉武威郡
（酒泉）
屬甘肅
今肅州府
（武威郡）
亦屬甘肅
今永昌府

五年
遣將軍路博德等擊南越

方士五利將軍欒大
以詐誅

六年
討西羌平之
（注）
羌音匡
書傳云
國在西蜀
括地志云
岷洮等州以西
皆在地也

南越平
置九郡
（注）
南海
蒼梧
鬱林
合浦
交趾
九眞
日南
珠厓
儋耳

元封元年
帝出長城
登單于臺
遣使告單于曰
南越王頭
已縣於漢北闕下
今單于能戰
天子自將待邊
（使）
去聲
（注）
通鑒注
有不能亟來臣服之語匈奴遂讋

帝如緱氏
登中嶽
遂東巡海上
求神仙
封泰山
禪肅然
復東北至碣石而還
（緱氏）
縣名
屬河南
或云
卽登封縣
（登）
通鑒作祭
（中嶽）
嵩山
在河南府登府封縣
（禪）
音善
（肅然）
泰山下小山
（碣石）
山在平𣽘府驪城縣西南河口之地

滇王降
置益州郡
（注）
屬四川
今成都府

三年
擊樓蘭虜其王
擊車師破之
（樓蘭）（車師）
國在西域

朝鮮降
置樂浪
臨屯
玄菟
眞番郡
（朝鮮）
音潮仙
國在遼東
（樂浪）
音洛郎
（屯）
音豚
（菟）
音徒
（番）
筌蹄
音婆

匈奴寇邊
遣兵屯朔方

五年
南巡江漢
至泰山增封

六年
擊昆明
（注）
西夷種名
有滇地
方一百里
武帝於長安作昆明池
習水戰以討之

太初元年
帝如泰山
十一月甲子
朔旦冬至
作太初暦
以正月爲歳首
（正）
音征
三代已上音政
至秦始避諱而改耳
今從之
（歳首）
用夏正也

遣李廣利伐大宛
不克
（宛）
音鴛
國在西域

遣趙破奴擊匈奴
敗沒

三年
匈奴大入破塞外城障
（注）
漢制
毎塞要處
別築城置人守之
謂之侯城
卽障也

大發兵
從李廣利伐宛
宛降
得善馬數十匹

四年
匈奴單于
使使來獻
（使）
上如字
下去聲

天漢元年
遣中郞將蘇武使匈奴
單于欲降之
幽武置大窖中
絶不飮食
武齧雪與旃毛
幷咽之
數日不死
匈奴以爲神
徙武北海上無人處
使牧羝曰
羝乳乃得歸
（窖）
音教
地藏也
（飮）
去聲
（食）
音嗣
（齧）
音奸入聲
噬也
（旃）
與氈通
（咽）
音宴
呑也
（羝乳）
羝音低
牡羊曰羝
乳孕育也
謂待羝而乳
乃釋武歸
猶秦言待馬生角釋燕丹也

二年
遣李廣李擊匈奴
別將李陵敗降虜

上以法制御下
好尊用酷吏
東方盜賊滋起
遣使者
衣繡衣
持斧督捕
得斬二千石以下
（好）
去聲
（使者）
官掌案察姦宄
卽今提刑使也
（斧）
銊也
（二千石）
大守祿二千石

四年
李廣利擊匈奴
不利

太始三年
帝東巡瑯琊
浮海而還
（瑯琊）
郡屬山東
今沂州

四年
東巡祀明堂
修封禪
（明堂）
在泰山
趙氏曰
周天子巡守朝諸候之處
（禪）
音善

征和二年
巫蠱事作
帝如甘泉
以江充爲使者
治巫蠱獄
掘太子宮云
得木人尤多
太子據懼
使客佯爲使者
收捕充斬之
白母衞皇后
發中廏車
載射士
出武庫兵
發長樂宮衞卒
上從甘泉來
詔發三輔兵
丞相劉屈𣯛將之
太子亦矯制發兵
逢丞相軍
兵合戰
五日
死者數萬
皇后自殺
太子亡
至湖自經死
後高廟有寢郞田千秋
上書言
有白頭翁
教臣云
子弄父兵
罪當笞
上悟曰
此高廟神靈告我也
知太子無罪
作歸來望思之臺於湖
天下聞而悲之
（巫蠱）
巫者執左道
以亂政而惑人
蠱惑也
指體卽藥毒害人
是若行符厭俗之爲魅
故曰巫蠱
（作）
者起也
（甘泉）
宮在鄂縣
（治）
平聲
（木人）
木偶人也
（尤）
甚也
初方士及諸神巫
多聚京師
率皆左道
惑衆變幻
女巫往來宮中
教美人度厄
毎屋輒埋木人祭祀之
至是武帝晝寢
夢木人數千
持杖擊帝
帝驚悟
遂病
乃掘之
（據）
名也
（白）
告也
（廏）
音救
（三輔）
漢以京兆
扶風
馮翊爲三輔
（屈）
音君入聲
（𣯛）
音里平聲
（矯制）
詐爲制詔
（逢）
迎也
（湖）
縣名
未詳所屬
（經）
縊也
（寢郞）
音掌高帝之廟
（上書）
之上上聲

三年
匈奴寇五源酒泉
遣李廣利擊之
廣利降匈奴
（五原）
郡屬山西
今豐州

四年
罷方士候神人者
以田千秋爲相
封富民侯
罷議輪臺屯田
下詔深陳旣往之悔
（輪臺）
西域國名
接支渠梨國
先欲歩兵屯畊於此

後元二年
上幸五柞宮
病篤
以霍光爲大司馬大將軍
受遺詔輔太子
上在位五十四年
改元者十有一
曰建元
元光
元朔
元狩
元鼎
元封
太初
天漢
太始
征和
後元
（五柞宮）
在扶風盩厔縣
有五柞木
因以爲名

上雄材大略
承文景豐富之後
窮極武事
嘗謂高帝遺平城之憂
思如齊襄公
復九世之讐
數征匈奴
盡漢兵勢
匈奴遠遁
幕南無王庭
斥地立郡縣
置受降城
（遺）
音惟
（復）
音伏
（九世之讐）
襄公九世祖哀公
嘗爲紀侯所譖而戮于周
至襄公八年
遂伐紀而復之
（數）
音朔
下並同
（幕）
漠同
（無王庭）
沙漠之南
無匈奴王庭
（斥）
音尺
開廣也
（受降城）
取受匈奴來降之義
東西中三城
全書注
東受降城本雲中郡
在楡林
卽五原也

通西域
通西南夷
東擊朝鮮
南伐粤
軍旅歳起
内事土木
築上宛屬南山
建柏梁臺
作承露銅盤
高二十丈
大七圍
上有仙人掌
以方士公孫卿言神仙好樓居
作蜚廉
桂館
通天莖臺
作首山宮
作建章宮
千門萬戸
東鳳閣
西虎圈
北太液池
中有漸臺
蓬萊
方丈
瀛州
壺梁
南有玉堂璧門
立神明臺
（屬）
音蜀
（柏梁臺）
在長安城北闕内
舊云
因以香柏爲梁而得名
（圍）
合拱曰圍
（仙人掌）
在甘泉宮通天臺上
舊云
仙人掌
擎玉杯以取雲表之露
和玉屑飮之
謂可長生
（館）
音貫
（蜚廉）
神禽名
謂置其像於館上
（莖）
音行
卽承露金莖也
（建章宮）
在安西
（圏）
音權上聲
獸闌也
（漸）
音尖
取水出漸漬之義
（梁）
橋也
（壁門）
以玉爲飾
故曰壁門
（神明臺）
自鳳閣以下至此
皆在建章宮内

作明光宮
極皆侈靡
數巡幸
崇祠祀
修封禪
國用不給
賣武功爵級
造鹿皮幣白金
（明光宮）
在安西
（爵級）
元朔六年六月
詔令民得買
爵及贖禁錮免贓罪
置賞官
名曰武功爵
級十七萬
凡直三十餘萬金
（皮幣白金）
以國用不足
故以白鹿皮爲幣
以薦壁
又造銀錫爲白金

桑弘羊
孔僅之徒
作均輸平準法
興利以佐費
置鹽官算舟車
造緡錢
天下蕭然
末年
盜起
微輪臺一詔
漢幾不免爲秦
（僅）
音覲
（均輸）
者立均輸官於京師
令遠方各以其物
如商賈所轉販者
爲賦而相灌輸也
（佐）
助也
（費）
音非去聲
（鹽）
主管𣙜鹵之務
（舟車）
見上
（緡）
音民
緡絲以貫錢也
一緡千錢
筌蹄云
千錢出算二十
蓋一緡則取税二十也
（微）
無也
（幾）
音機
（不免爲秦）
言若無罷輸臺屯田
下詔深陳旣往之悔
則幾與秦無異而敗矣

所用丞相
初惟田蚡稍專
上嘗謂蚡曰
卿除吏盡未
吾亦欲除吏
後皆充位而已
（蚡）
音憤
（專）
擅也
（除）
授官也
（盡未）
猶言盡乎未盡乎
（吾亦欲除吏）
蓋給田蚡之擅權也
（充位）
謂備員也
（注）
林曰
自此之後
武帝遂攬權綱
不假借於臣下矣

公孫弘後
國事多事
丞相連以誅死
公孫賀拜相
至涕泣不肯拜
亦卒以罪死
酷吏張湯
趙禹
杜周
義縱
王温舒之徒
皆嘗峻用刑法
然湯等有罪
亦不貸也
其閒卜式
兒寬之屬
亦以長者見用
（不貸）
不寛假也
（兒）
音倪

汲黯獨以嚴見憚
數切諫不得畱内
爲東海守
好淸靜
臥閤内不出
而郡中大治
入爲九卿
上方招文學
嘗曰
吾欲云云
黯曰
陛下内多欲
而外施仁義
奈何欲效唐虞之治乎
上怒罷朝
曰甚矣汲黯之戇也
他日又曰
古有社稷臣
黯近之矣
淮南王安謀反
曰漢廷大臣
獨汲黯好直諫
守節死義
如丞相弘等
説之如發蒙耳
黯嘗拜淮陽守
曰臣病
不能任郡事
願爲郞中
出入禁闥
補過拾遺
上曰君薄淮陽邪
吾今召 君矣
顧淮陽吏民不相得
徒得君之重
臥而治之
至淮陽
十歳竟卒
黯甚爲上所重
大將軍衞靑雖貴
上或踞廁見之
如黯不冠不見也
（畱内）
之内京師也
（東海）
郡屬淮西
今海寧州
（閤）
音甘入聲
（九卿）
筌蹄云
入爲主爵都尉
在九卿之列
（云云）
猶言如此如此
（内多欲而外施仁義）
胡曰
黯此言
豈惟深中武帝病
凡人君鮮不然矣
堯舜禹湯文武
則無欲者也
自餘賢主
則能克己窒欲者也
齊小白晉重耳之徒
則内多欲而外施仁義者也
所謂欲者
惑酒
惑色
惑貨寳
惑宮室
惑遊畋
惑愽奕
惑書藝圖畫以爲文
惑開土闢遠以爲武
惑崇尙佛釋以爲清
惑希慕神仙以爲高
雖汚潔不齊
害有大小
皆足以變移志慮荒廢政理
雖勉於行仁
仁必不足以感人心
雖强於行義
義必不足以正民
行以其無實也
是故人君莫大乎脩身
脩身莫大乎寡欲
欲誠不行
則心虛而善入
氣平而理勝
動無非理
事無不善
唐虞之治不過乎此
（淮南王安）
淮南厲王長之子
文帝六年國廢
十六年安繼封
（發蒙）
漢書注
如發物上之蒙
直取其物也
（淮陽）
郡名
卽陳州
（補過拾遺）
補其過失
捨其遺缺也
（爲上）
之爲去聲
（踞厠）
厠牀也
仲馮曰
古者見大臣
御坐爲起
踞厠者輕之也

上招選天下材智士
俊異者寵用之
莊助
朱買臣
吾丘壽王
司馬相如
東方朔
枚皐
終軍等
在左右
相如特以詞賦得幸
朔皐不根持論
好詼諧
上以俳優畜之
朔嘗語上前侏儒
以爲上欲殺之
侏儒泣請命
上問朔
朔曰
侏儒飽欲死
臣朔饑欲死
伏日賜肉晏
朔先斫肉持歸
上召問令自責
朔曰
受賜不待詔
何無禮也
拔劍斫肉
何壯也
斫之不多
何廉也
歸遺細君
又何仁也
然朔亦時直諫
有所捕益
（莊助）
漢書
避明帝諱
改莊作嚴
（在左右）
莊助也
朱賈臣也
吾丘壽王也
司馬相如也
東方朔也
枚皐也
集軍也
皆臣姓名
（論）
去聲
（好）
去聲
（詼）
音魁
譏戲也
（諧）
和合也
（俳優）
般做雑劇人也
俳音排
（語）
去聲
（伏日）
三伏
夏至後第三庚爲初伏
四庚爲中伏
立秋後初庚爲末伏
暦忌釋云
伏者金氣伏藏之日也
舊制
嘗以此日賜百官肉
（令）
平聲
（遺）
去聲
（細君）
妻也

自李少君以來
求神仙不已
文成誅而五利至
五利以文成爲言
上曰
文成食馬肝死耳
及五利又誅
公孫卿等
尤見聽信
末年
帝乃悟曰
天下豈有仙人
盡妖妄耳
節食服藥
差可少病而已
（差）
楚宜切
又音敍

漢興雖自惠帝已除挾書之禁
文帝已廣遊學之路
然儒學終未盡盛
至帝世
董仲舒
公孫弘
皆以春秋進
兒寬亦以經術飾吏事
後又有孔安國等出
表章六經
實自帝始
數獲祥瑞
白麟朱雁芝房寶鼎
皆爲樂章
薦之郊廟
文章亦至帝世始盛
人以爲有三代之風焉
帝壽七十而崩
葬茂陵
太子立
是爲孝昭皇帝
（六經）
漢以詩書易禮樂春秋爲六經
（表章）
者表異而章顯之也
（薦之郊廟）
武帝嘗祠五畤獲白鱗
幸東海獲赤鴈
幸甘泉芝草生
九莖連葉
幸汾陰得寳鼎
乃作白鱗
朱鴈芝房寳鼎之歌
薦于郊廟以絃歌之
（三代）
夏殷周
（七十）
通鑒注七十一
（茂陵）
在安西府興平縣北

〔孝昭皇帝〕
名弗陵
母鉤弋夫人
趙氏
娠十四月
而生
武帝命其門曰堯母門
年七歳
體壯大多知
武帝欲立之
察群臣
唯霍光忠厚
可任大事
使黃門畫周公負成王朝諸侯
以賜光
（鉤弋）
宮名
（堯母門）
昔堯母亦娠十四月生堯
（知）
音智
（黃門）
筌蹄
宦官曰黃門
（負成王）
負其扆也
通鑒曰
周公南面負扆
以朝諸候
（注）
陳曰
武帝處置後事
優游暇豫
非人所及
前世人主
如成王顧命
巳不可及
若魏明帝執司馬懿手
託以後事
又指齊王芳以示之
唐太宗命高宗
以召李世勣而用之
皆是胷中放不暇
是以如此
武帝只於平時見破霍光
令人畫周公負成王以與之
措置了泰然無事
彌畱之際
二三公拜受詔床下
略無一言
它日羣臣俯首聽命於顧命大臣
不敢一人有議論者
以武帝見之之明也

譴責鉤弋夫人賜死
曰古國家所以亂
由主少母壯
驕淫自恣也
（譴）
音遣去聲
（少）
去聲
（注）
胡曰處難處之事
非聖人莫能也
若周公之於管蔡
魯國之於哀姜是也
鉤弋夫人
不聞其罪
而預防婬亂而殺之
過矣
漢武爲幼子遠慮
獨無善處之道乎
苟能據春秋之大義
妾母不得稱后
母后不得臨朝
播告之
修著爲漢法
藏之宗廟
責在大臣
鉤弋雖欲𥩈位驕恣
鳥乎
敢乎
武帝此擧
斷則有矣
未盡善也

明年武帝崩
遂卽位
燕王旦以長不得立謀反
赦弗治
黨與伏誅
（旦）
武帝第三子
（治）
平聲
（興）
如字
（伏誅）
説見下文

始元六年
蘇武還自匈奴
武初徙北海上
掘野鼠
去草實而食之
臥起持漢節
李陵謂武曰
人生如朝露
何久自苦如此
陵與衞律降匈奴
皆富貴
律亦屢勸武降
終不肯
漢使者至匈奴
匈奴詭言武已死
漢使知之
言天子射上林中得鴈
足有帛書
云武在大澤中
匈奴不能隱
乃遣武還
武畱匈奴十九年
始以強壯出
及還須髮盡白
拜爲典屬國
（去）
去聲
摘也
（詭）
過委切
詐也
（須）
鬚同
（典屬國）
官主蠻夷屬國
屬音燭
（注）
胡曰
卜式爲齊相
一言中主意
遂登三公
雋不疑乃布衣
用繡衣薦
卽拜刺史
武帝故事
光所見也
蘇子卿持節十九年
竟不辱命
考其在匈奴中
對辭處義
皆有本末
非出於一時慷概
經生易死之所爲
眞志士仁人也
豈在卜雋之比乎
光執國大權
式序在位
宜加顯賞
以勸其臣
設不亟除御史大夫
猶當處之九卿
然祇加典屬國之命
謂武曉習蠻戎事
實則實矣
不幾於玩乎
厥後招致譏誚亦不虛得矣

左將軍上官桀子安
爲霍光婿
生女
立爲皇后
桀與安自以后之祖父
乃不若光以外祖專制朝事
桀與光爭權
時鄂國蓋長公主
爲所愛丁外人求封侯
不許
怨光
燕王旦自以帝兄
常怨望
御史大夫桑弘羊
爲子弟求官
不得
亦怨望
於是皆與旦通謀
詐令人爲旦上書
言光出都肄郞羽林
道上稱蹕
擅調益莫府校尉
專權自恣
疑有非常
候光出沐日奏之
桀欲從中下其事
弘羊當與大臣共執退光
書奏
帝不肯下
明旦光聞之
止畫室中不入
上問
大將軍安在
桀曰
以燕王告其罪
不敢入
詔召大將軍
光入
免冠頓首謝
上曰
將軍之廣明都郞
屬耳
調校尉以來
未能十日
燕王何以得知之
且將軍爲非
不須校尉
是時元鳳元年
帝年十四
尙書左右皆驚
而上書者果亡
捕之甚急
桀等懼白上
小事不足遂
上不聽
後桀黨與有譖光者
上輒怒曰
大將軍忠臣
先帝所屬
以輔朕身
敢有毀者坐之
自是無不敢復言
桀等謀令長公主置酒請光
伏兵格殺之
因廢帝而立旦
安又謀
誘旦至而誅之
廢帝而立桀
會有知其謀者
以聞
捕桀安弘羊等
幷宗族悉誅之
蓋主與旦皆自殺
（上官桀）
上官姓
桀名也
（若）
順也
（鄂國）
在武昌
（蓋）
音甘入聲
（長公主）
昭帝姊
長音張上聲
（爲所）
之爲
（之爲）
之爲並去聲
（丁外人）
丁姓
外人名也
（光出都肄郞羽林云云）
肄音異
孟康曰
都試也
肄習也
總閲試習武備也
羽林者親軍官也
師古曰
羽林亦宿衞之官
疾如羽
多如林也
言光之出
本爲閲視軍士
而於道上僭用天子警蹕之制也
（調）
去聲
（莫府校尉）
莫與幕通
幕府者帥府也
武帝嘗令衞青伐匈奴
大克
卽日拜大將軍於莫中
故曰
幕府
言光自擅調選
増益幕府校尉官也
（下其事）
下公卿講義其事
後倣此
（畫室）
雕畫之室
（廣明）
師古曰
亭也
（屬耳）
屬通鑒作近
言光往廣明亭
都肄郎之事甚近
（不須校尉）
言如以光調益校尉爲非
則可不必調益
（尙書）
尙音常
官掌出納王命
敷奏萬機
（不足）
不足追求
（以聞）
奏也
（注）
李德裕曰
人君之德莫大於至明
明以照姦
則百邪不能蔽矣
漢昭帝是也
周成王有慙德矣
高祖文景倶不如也

四年
傅介子使西域
誘樓蘭王刺殺之
馳傳詣闕
以其爲匈奴反閒也
（使）
去聲
（刺）
音次
（傳）
音專去聲
（爲）
去聲
（閒）
音㵎

元平元年
帝年二十一而崩
在位十四年
改元者三
曰始元
元鳳
元平
霍光爲政
與民休息
天下無事
昌邑王賀
哀王髆之子
武帝孫也
光迎賀入卽位
尊皇后爲皇太后
賀淫戲無度
光奏廢之
迎立武帝曾孫
是爲中宗孝宣皇帝
（十四年）
案紀年
改元秖十三年
而此云十四年者
蓋卽位二年方始改元
則在位實十有四年
後多倣此
（昌邑）
國在濰州
（髆）
音愽

〔孝宣皇帝〕
初名病已
後改名詢
武帝曾孫也
初戻太子據
納史良娣
生史皇孫進
進生病已
數月遭巫蠱事
皆繋獄
望氣者言
長安獄中有天子氣
武帝遣使
令盡殺獄中人
丙吉時治獄
拒不納
曰佗人無辜尙不可
況皇曾孫乎
使者還報
武帝曰
天也
及長
高材好學
亦喜遊侠
具知閭里姦邪
吏治得失
昭帝元鳳中
泰山有大石自起立
上林有僵樹復起
蠶食其葉
曰公孫病已立
及賀廢病已年十八矣
光等奏
病已躬節儉
慈仁愛人
可以嗣孝昭後
迎入卽位
旣立
六年
霍光卒
始親政
（已）
音以
（良娣）
漢書注
女官也
太子有妃
有良娣
有孺子
此三等
娣音弟
（史皇孫進）
從母姓
故曰史
（使）
去聲下同
（令）
去聲
（治）
平聲
（辜）
音孤
罪也
（吏治）
之治去聲
（僵）
音姜
仆也
（公孫病已立公）
孫謂樹也
言樹已仆
而再立
此蓋當時之讖語也

地節三年
路溫舒上書言
秦有十失
其一尙存
治獄之吏是也
俗語曰
畫地爲獄議不入
刻木爲吏
期不對
此悲痛之辭
願省法制
寬刑罪
則太平可興
上爲置廷尉平
獄刑號爲平矣
（上書）
之上上聲
（十失）
羞文學一也
好武勇二也
賤仁義之士三也
貴兒治獄之吏四也
正言者謂之誹謗五也
遏過者謂之妖言六也
先王法服不用於世七也
忠良切言皆鬱於胷八也
譽諛之聲日満於耳九也
虛美熏心
實行不立十也
（治）
平聲
（議不入）
雖非眞獄且以不入爲幸
（期不對）
雖非眞吏
且以不對爲幸
（省）
音生上聲
（上爲）
之爲去聲
（延尉平）
官掌平刑獄

膠東相王成
勞來不怠
治有異績
賜爵關內侯
（膠東）
王寄
景帝第九子
（相）
去聲
（勞來）
並去聲
來徠同
亦勞也
朱曰
勞者勞之
來者來之
（治）
去聲
（賜爵關內侯）
賜爵者
但賜其爵
而非實封也
後皆倣此

魏相爲丞相
丙吉爲御史大夫
（魏相）
魏姓
相名

四年
霍氏謀反
伏誅
夷其族
告者皆封列侯
初霍氏奢縱
茂陵徐福上疏言
宜以時抑制
無使至亡
書三上
不聽
至是人爲徐生上書曰
客有過主人
見其竈直突
傍有積薪
謂主人
更爲曲突
速徙其薪
主人不應
俄失火
鄕里共救之
幸而得息
殺牛置酒
謝其鄕人
人謂主人曰
鄕使聽客之言
不費牛酒
遂無火患
今論功而賞
曲突徙薪無恩澤
焦頭爛額爲上客邪
上乃賜福帛
以爲郞
帝初立謁高廟
霍光驂乘
上嚴憚之
若有芒刺在背
後張安世代光參乘
上從容肆體甚安近焉
故俗傳
霍氏之禍萌於驂乘
（上疏）
之上上聲
（三上）
（上書）
之上並同
（爲徐）
之爲去聲
（過）
音戈
（直突）
堗同
竃囱也
直則不能藏火
（更）
音庚
（曲突）
其突曲則可藏火
（俄）
頃也
（鄕使）
之鄕音向
（焦）
燋同
傷火也
（驂乘）
乘去聲
凡乘車
尊者居左
御者居中
又一人居右爲驂乘
（芒刺）
芒禾潁
刺音次
針也
（從）
音促平聲

北海太守朱邑
以治行第一
入爲大司農
渤海太守龔遂
入爲水衡都尉
先是渤海歲饑
盜起
選遂爲太守
召見問
何以治盜
遂對曰
海瀕遐遠
不沾聖化
其民饑寒
而吏不恤
使陛下赤子
盜弄兵于潢池中耳
今欲使臣勝之邪
將安之也
上曰
選用賢良
固欲安之
遂曰
治亂民如治亂繩
不可急也
願無拘臣以文法
得便從事
上許焉
乘傳至渤海界
郡發兵迎
遂皆遣還
移書罷捕
諸持田器者爲良民
持兵者乃爲盜
遂單車至府
盜聞卽時解散
民有持刀劍者
使賣劍買牛
賣刀買犢
曰何爲帶牛佩犢
勞來巡行
郡中皆有蓄積
獄訟止息
至是召入
（北海）
郡屬山東
今益都府
（治行）
之行去聲
（太司農）
九卿之一
主治藏者也
（渤海）
郡屬山東
今濱州
（水衡都尉）
官掌上苑
（見）
音現
（治）
平聲
下並同
（恤）
賑也
（赤子）
嬰児
喩民也
（潢）
音黃
積水曰潢
（傅）
音專去聲
（罷捕）
罷遂捕盗賊吏
（單車）
傅車又曰單車
（解）
音蟹
（犢）
牛稚曰犢
（何爲）
之爲去聲
（勞）
去聲
（來）
去聲
（蓄）
音充入聲

元康元年
殺京兆尹趙廣漢
初廣漢爲穎川太守
穎川俗
豪桀相朋黨
廣漢爲缿項筩
受吏民投書
使相告訐
奸黨散落
盜賊不得發
由是入爲京兆尹
尤善爲鉤距
以得其情
閭裡銖兩之姦皆知
發姦擿伏如神
京兆政淸
長老傳
自漢興
治京兆者
莫能及
至是人上書言
廣漢以私怨論殺人
下廷尉
吏民守闕號泣者數萬人
竟坐要斬
廣漢廉明威制豪強
小民得職
百姓追思歌之
（京兆尹）
京兆三輔一
今安西府
屬陝西
尹其官名
（潁川）
郡屬河南
今許州
（缿筩）
顔師古曰
若今盛是錢藏瓶
爲小孔
可入而不可出
用受書
令投於中
（訐）
音結
面相斥曰訐
論語注
訐謂攻發人之陰私也
（散落）
落聚也
散落者其聚解也
（鉤距）
晋灼曰
鉤致
距閉也
言鉤得其隱伏之情
而距塞其欺誑之説也
（銖）
音殊
十絫爲鉤銖
二十四銖爲兩
（擿）
音剔
擿挑
（伏）
隱也
謂發明姦邪
推究隱伏
如有神見
（長）
音張上聲
（上）
上聲
（論）
去聲
（號）
音豪
（要）
音腰

以尹翁歸
爲右扶風
初爲東海太守
過辭廷尉于定國
定國欲託邑子
語終日竟不敢見
曰此賢將
汝不任事也
又不可干以私
以治郡高第
遂入治
常爲三輔最
（右扶風）
三輔之一
今鳳翔府
屬陝西
（過）
音戈
（欲託邑云云）
託寄嘱也
子男子之稱
邑子者
同邑之子也
定國東海人
故欲以邑子爲翁歸託也
見音現
不敢以邑子見翁歸也
（賢將）
漢制
太守嘗兼武事
故曰賢將
（汝不任事云云）
言邑子之託
不足爲翁歸任
又不可以私意託之
此蓋定國退與邑子之語也
（入治）
翁歸竟以東海治第高
遂乃入治扶風
（三輔最）
扶風治効
常爲京兆馮翔之最
最
通鑒注
上功曰冣

二年
上欲因匈奴衰弱
出兵擊其右地
使不復擾西域
魏相諫曰
救亂誅暴
謂之義兵
兵義者王
敵加於己
不得已而起者
謂之應兵
兵應者勝
爭恨小故
不忍憤怒者
謂之忿兵
兵忿者敗
利人土地貨寶者
謂之貪兵
兵貪者破
恃國家之大
矜人民之衆
欲見威於敵者
謂之驕兵
兵驕者滅
匈奴未有犯於邊境
今欲興兵入其地
臣愚不知此兵何名者也
今年計子弟殺父兄
妻殺夫者
二百二十二人
此非小變
左右不憂
乃欲發兵報纖芥之忿於遠夷
殆孔子所謂吾恐季孫之憂
不在顓臾
而在蕭牆之内
上從相言
（右地）
案
全書
今甘粛永昌府
乃漢匈奴之右地
右西也
凡天下以東爲左
以西爲右
（王）
去聲
（己）
音紀
（已）
音以
（矜）
誇也
（纖芥）
草芥
喩輕杪也
（殆）
近也
（顓臾）
魯附庸國
在今沂州費縣
（蕭牆之内）
鄭康成曰
蕭之爲言肅也
牆謂屛也
君臣相見之禮
至屛而加肅恭焉
是以謂之蕭牆也
（上從相言）
此一節
舊本誤在蓋寛饒奏封事下
寛饒誤在二疏乞骸骨下
二疏誤在尹翁歸爲右扶風下
先零羌畔誤在此下
今悉依通鑒
釐而正之
庶無訛謬相承之惑也

三年
太子太傅疏廣
兄子太子少傅疏受
上疏乞骸骨
許之
加賜黃金
公卿故人
設祖道
供張東門外
送者車數百兩
道路觀者皆曰
賢哉二大夫
旣歸
日賣金共具
請族人故舊賓客
相娯樂
不爲子孫立産業
曰賢而多財
則損其志
愚而多財
則益其過
且夫富者衆之怨也
吾不欲益其過而生怨
（少傅疏受）
少傅官名
周官少師
少傅
少保曰三孤
疏音疎
姓也
受名也
（上）
上聲
（上疏）
之疏去聲
（乞骸骨）
乞致仕
乞致仕
使骸骨歸葬於鄕土也
（祖道）
古之行者
必有祖道之祭
祭畢
處者送之
飮於其側
而後行也
（供張）
陳設也
供音恭去聲
張音帳
（兩）
音亮
一車兩輪曰兩
（共）
供同
（爲）
去聲
（夫）
音扶

神爵元年
先零與諸羌畔
上使問後將軍趙充國
誰可將者
充國年七十餘
對曰
無逾老臣
復問
將軍度羌虜何如
當用幾人
充國曰
兵難遙度
願至金城
圖上方略
乃詣金城
上屯田奏
願罷騎兵
畱步兵萬餘
分屯要害處
條不出兵畱田便宜十二事
奏毎上
輒下公卿議
初是其計者什三
中什五
最後什八
魏相任其計
可必用
上從之
（元）
舊本作三非
（先零）
羌種名
（度）
音堂入聲
下同
（金城）
郡屬鞏昌
今蘭州
（圖上）
之上上聲
下並同
（要害處）
嶮阻之處
在我爲要
在彼爲害
（條不出兵）
條約也
謂約束兵備
而不出也
（十二事）
大略一言
屯田致穀
威德並行
二言
據其肥饒
以待其畔
三言使民不失農業
四言
罷騎兵
以省大費
五言
令士卒循河湟漕穀
六言
以閑暇繕治郵亭
七言
不出兵
坐得必勝之理
八言
無經阻遠
迫死傷之害
九言
不損威武
虜難乘閒
十言
無驚動河南大开小开
使生佗變之憂
十一言
治湟陿中道橋
以制西域
十二言
息徭役以戒不虞
（什三）
什與十通
什三者十中有三
後凡如什五什六七之類者倣此

二年
司隷校尉蓋寛饒
奏封事
上以爲怨謗
下吏
寛饒自剄
（司隷校尉）
官掌總部河南
河内
右扶風
左馮翔
京兆
河東
弘農七郡之政
故曰司隷校尉
（蓋）
音甘入聲
（封事）
上書言事

三年
丞相魏相薨
故事
上書者皆爲二封
署其一曰副
領尙書者先發副封
所言不善屛去不奏
自霍光薨後
相卽白去副封
以防雍蔽
及爲相
好觀漢故事
及便宜章奏
數條漢興以來
便宜行事
及賢臣賈誼晁錯董仲舒等所言
請施行之
勅掾吏案事郡國
及休告從家還至府
輒白四方異聞
或有逆賊風雨災異
郡不上
相輒奏言之
與御史大夫丙吉
同心輔政
上皆重之
至是吉代爲丞相
（故事）
舊制也
（上書）
之上上聲
下同
（二封）
一樣二本
（署）
書也
（尙）
音常
（屛）
音丙
（去）
上聲
下同
（好）
去聲
（所言）
事皆見上
（掾吏）
臺省吏曰掾吏
（郡國）
分案巡事諸郡
（休告）
告假歸也
（不上）
不上言也

吉尙寬大好禮讓
嘗出
逢群鬪死傷
不問
逢牛喘
使問逐牛行幾里矣
或譏吉失問
吉曰
民鬪京兆所當禁
宰相不親細事
非所當問也
方春未可熱
恐牛暑故喘
此時氣失節
三公調陰陽
職當憂
人以吉知大體
（上）
尙同
（喘）
音川
疾息也
（暑）
熱也

五凰元年
殺左馮翊
韓延壽
延壽爲吏
好古敎化
由穎川太守
入爲馮翊
民有昆弟相訟
延壽閉閣思過
訟者各悔
不復爭
郡中翕然相勅厲
恩信周徧復莫有詞訟
民吏推其至誠
不忍欺紿
至是坐事棄市
百姓莫不流涕
（馮）
音憑
（翔）
音戈
三輔之一
今同州
屬陝西
（閣）
音甘入聲
（思過）
有幸爲郡表率
不能宣明教化
至令民有骨肉爭訟
咎在馮翔之語
（翕）
音吸
盛也
（勅厲）
敕戒勉厲
（坐事）
事見通鑒

三年
丙吉薨
黃覇爲丞相
覇嘗爲穎川太守
吏民稱神明不可欺
力敎化後誅罰
長史許丞
老病聾
督郵白欲逐之
覇曰
許丞廉吏
雖老尙能拜起
重聽何傷
數易長史
送故迎新之費
及姦吏因緣
絶簿書盜財物
公私費耗甚多
所易新吏
又未必賢
或不如其故
徒相益爲亂
凡治道去其太甚者耳
覇以外寬内明
得吏民心
治爲天下第一
至是代吉
覇材長於治民
及爲相
功名損治郡時
（長史）
之長音張上聲
長史官主佐郡
卽郡丞也
又曰治中
又曰別駕
（督郵）
官主糾察郡吏
卽郡錄事也
今廢此職
（數）
音朔
（易）
音亦
下同
（治道）
之治去聲
（去）
上聲
（治民）
之治平聲
下並同

四年
大司農耿壽昌白
令邊郡皆築倉
穀賤
增價而糴以利農
穀貴減價而糶以利民
名曰常平倉
（令）
去聲
（糴）
音笛
（糶）
音挑去聲

殺前光祿勳楊惲
惲廉潔無私
人上書告惲爲妖惡言
免爲庶人
惲家居
治産自娯
其友孫會宗戒之
惲報曰
過大行虧
常爲農夫以沒世
田家作苦
歳時伏臘
烹羊炰羔
斗酒自勞
酒後耳熱
仰天拊罐呼嗚嗚
其詩曰
田彼南山
蕪穢不治
種一頃豆
落而爲萁
人生行樂耳
須富貴何時
淫荒無度
不知其不可也
人上書告
惲驕奢不悔
下廷尉案
得所與會宗書
帝見而惡之
以大逆無道要斬
（光祿勳）
九卿之一
掌宿衞宮掖也
武帝改曰光祿勳
（惲）
音醞
（上）
上聲
下同
（行虧）
之行去聲
（伏臘）
伏伏日
見前
臘案
暦書云
冬至後第三戌日爲臘日
（炰）
炮同
（勞）
去聲
（嗚嗚）
聲也
（穢）
於廢切
惡草也
（頃）
音傾上聲
（萁）
音其
豆莖也
（樂）
音洛
（惡之）
之惡音鳥去聲
（要）
音腰
（注）
司馬温公曰
以孝宣之明
魏相丙吉爲丞相
于定國爲廷尉
而趙
蓋
韓
楊之死
皆不厭衆心
惜哉
其爲善政之累大矣
周官司寇之法
有議賢議能
若廣漢
延壽之治民
可不謂能乎
寛饒
惲之剛直
可不謂賢乎
然則雖有死罪
猶將宥之
況罪不足以死乎

甘露元年
公卿奏
京兆尹張敞
惲之黨友
不宜處位
上惜敞材
寢其奏
敞使掾絮舜有所案驗
舜私歸曰
五日京兆耳
安能復案事
敞聞舜語
卽收舜繋獄
竟致其死
後爲舜家所告
敞上書從闕下亡命歳餘
京師枹鼓數警
上思敞能
復召用之
（敞）
音昌上聲
（處）
音杵
（寢其奏）
不擧行也
（絮）
女乎切
又音如
姓也
（五日）
謂敞有章劾
三五日當免
（爲）
去聲
（上書）
之上
上聲
（亡命）
逃也
（數）
音朔
（警）
驚也

黃覇卒
于定國爲丞相
定國父于公
初爲獄吏
東海有孝婦
寡居不嫁
以養其姑
姑以年老妨婦嫁
自經死
姑女告婦迫殺其母
婦不能辨
自誣伏
于公爭之不能得
孝婦死
東海枯旱三年
後太守來
公言其故
太守祭孝婦冢
遂雨
于公治獄有陰德
令高大門閭
容駟馬車
曰我後世必有興者
子定國
以地節元年爲廷尉
朝廷稱之曰
張釋之爲廷尉
天下無冤民
于定國爲廷尉
民自以不冤
至是由御史大夫代覇
（養）
音漾
（姑）
夫母曰姑
（妨）
音芳
害也
（冢）
墳也
釋名
冢腫也
象山頂之腫起
（令）
平聲

匈奴亂
五單于爭立
呼韓邪單于上書
願款塞誦藩臣
甘露三年來朝
詔以客禮待之
位諸侯王上
（五單于）
屠耆單于
呼韓邪單于
呼掲單于
車犂單于
鳥藉單于
（邪）
音耶
（上書）
之上上聲
（款）
音寛上聲
叩也
（藩）
音翻
離也
（注）
荀悦曰
春秋之義
王者無外
欲一于天下也
戎狄道里遼遠
人跡介絶
故正朔不及
禮教不加
非尊之也
其勢然也
詩曰
自彼氐羌
莫敢不來王
故要荒之君
必奉王貢
若不供職
則有辭責號令加焉
非敵國之謂也
今待以不臣之禮
加之王公之上
僭度失序
以亂天常
非禮也已

上以戎狄賓服
思股肱之美
乃圖畫其人於麒麟閣
惟霍光不名曰大司馬
大將軍
博陸候
姓霍氏
其次張安世
韓增
趙充國
魏相
丙吉
杜延年
劉德
梁丘賀
蕭望之
蘇武
凡十一人
皆有功德
知名當世
（麒麟閣）
在安西
（博陸）
城在蘇州
（梁丘）
覆姓

帝在位改元者七
曰本始
地節
元康
神爵
五鳳
甘露
黃龍
凡二十五年
崩
葬杜陵
帝興於閭閻
知民事艱難
厲精爲治
樞機周密
品式備具
拜刺史守相
輒親見問
常曰
民所以安其田里
而亡嘆息愁恨之心者
政平訟理也
與我共此者
其惟良二千石乎
以爲太守吏民之本
數變易則下不安
故二千石有治理之效
輒以璽書勉勱
增秩賜金
公卿缺
則選諸所表
以次用之
漢世良吏
於是爲盛
信賞必罰
綜核名實
政事文學法理之士
咸精其能
吏稱其職
民安其業
遭値匈奴衰亂
推亡固存
信威北夷
單于慕義
稽首稱籓
功光祖宗
業垂後裔
可謂中興侔德高宗周宣矣
太子卽位
是爲孝元皇帝
（本始）
卽位二年戊申改元
（杜陵）
在鳳翔府
（閭閻）
閭門曰閻
（樞機）
樞戸樞
機弩牙
喩政治之要也
（品式）
品第法式
（刺）
音次
（守）
音獸
（相）
去聲
（璽書）
詔書也
璽音徙
御印曰璽
（秩）
爵品也
（信賞必罰）
必審也
信而後賞
審而後罰
（綜）
音宗去聲
（核）
覈通
（稱其）
之稱去聲
（値）
音治
（推）
音吹
（信威）
之信音申
（稽首）
稽音啓
頭至地曰稽首
（侔）
音謀
齊也

〔孝元皇帝〕
名奭
初爲太子
柔仁好儒
見宣帝所用
多文法吏
以刑名繩下
嘗燕從容言
陛下持刑太深
宜用儒生
宣帝作色曰
漢家自有制度
本以覇王道雜之
奈何純任德敎用周政乎
且俗儒不達時宜
好是古非今
使人眩於名實
不知所守
何足委任
乃歎曰
亂我家者太子也
（從）
音縱平聲
（眩）
音縣
亂視也
一説
目無常主曰眩
（注）
司馬温公曰
王覇無異道
昔三代之隆
禮樂征伐自天子出
則謂之王
天子微弱不能治諸候
諸候有能率其與國
同討不庭以尊王室者
則謂之覇
其所以行之也
皆本仁祖義
任賢使能
賞善罰惡
禁暴誅亂耳
非若白黒甘苦之相反也
漢之所以不能復三代之治者
由人生之不爲
非先王之道不可復行於世也
夫儒有君子
有小人
彼俗儒者
誠不足與爲治也
獨不可求眞儒而用之乎
稷契皐陶周公孔子
皆大儒也
使漢得而用之
功烈豈若是而止耶
孝宣謂太子懦而不立
闇於治體
必亂我家則可矣
乃曰王道不可行
儒者不可用
豈不過甚矣哉
殆非所以訓示子孫垂法將來者也

宣帝少依太子母家許氏
許后以霍氏毒死
故弗忍廢太子
至是卽位
（少）
去聲
（毒死）
宣帝本始三年
許后當娠病
霍光妻顯令女醫淳于衍毒殺之
而以其女成君爲皇后

初元元年
立皇后王氏
（注）
王莽之禍
實萠於此

二年
下蕭望之
周堪
及宗正劉更生獄
皆免爲庶人
時史高以外屬領尙書事
望之堪副之
二人帝師傅
數言治亂陳正事
選更生給事中
與侍中金敞
竝拾遺左右
四人同心謀議
史高充位而已
由此與望之有隙
中書令弘恭
僕射石顯自宣帝時
久典樞機
及帝卽位多疾
以顯中人無外黨
遂委以政事
事無大小
因顯白決
貴幸傾朝
百僚皆敬事顯
顯巧慧習事
能深得人主微指
内深賊持詭辨
以中傷人
與高表裡
望之等患外戚許史放縱
又疾恭顯擅權
建白
以爲中書政本
國家樞機
宜以通明公正處之
武帝遊宴後庭
故用宦者
非古制也
宜罷中書宦官
應古不近刑人之義
上不能從
恭顯奏
望之堪更生
朋黨相稱譽
數譖詐大臣
毀離親戚
欲以專擅權勢
爲不忠
誣上不道
請謁者召致廷尉
時上初卽位
不省召致廷尉爲送獄
可其奏
後上召堪更生
曰繋獄
上大驚曰
非但廷尉問邪
令出視事
恭顯使高説上
竟罷免
後上復徴堪更生爲中郞
且欲望之以爲相
恭顯許史皆側目
知望之素高節不詘辱
建白
望之不悔過服罪
深懷怨望
自以託師傅終不坐
非頗屈望之於獄
塞其怏怏心
則聖朝無以施恩厚
上曰
太傅素剛
安肯就吏
顯等曰
人命至重
望之所坐
語言薄過
必無所憂
令謁者召望之
因急發執金吾軍騎
馳圍其第
望之飮鳩自殺
（宗正）
官掌公族
（更）
音庚
（史高）
宣帝母黨
（屬）
音燭
（尙）
音常
（數）
音朔
幷下同
（給事中）
官掌左右顧問對
以有事殿中
故曰給事中
（中書令）
官掌中書
摠機要
（僕射）
宰相亦曰僕射
（慧）
音惠
（指）
指意也
（中傷）
之中去聲
（表裏）
在外爲表
在内爲裏
（以爲）
之爲去聲
（樞機）
中書都堂
乃庶政之根本
摠百揆之樞機
（不近刑人）
禮曰
刑人不在君側
（省）
意息上聲
（令）
平聲
下同
（視事）
親視政事
（側目）
畏貌
（詘）
音屈
辭塞曰詘
（頗）
略也
（塞）
音色
（快）
音央去聲
（施）
音試
（過）
猶罪也
（無所憂）
謂所坐以薄罪召之
望之必來
無足憂也
（執金吾）
軍衞官名
吾禦也
常執金革以禦非常
一説
金吾杖也
以銅爲之
金塗兩末
前説近是
（第）
宅也
（注）
司馬温公曰
甚矣孝元之爲君
易欺而難寤也
夫恭顯之譖望之
其邪説詭計
誠有所不能辨也
至於始疑望之不肯就獄
恭顯以爲必無憂
已而果自殺
則恭顯之欺亦明矣
在中知之君
孰不感動奮發
以底邪臣之罰也
孝元則不然
是使顯得肆其邪心
而姦臣安所懲乎

弘恭死
石顯爲中書令

五年
匈奴郅支單于
殺漢使者
西走康居
（康居）
居音渠
國在西域

永光元年匈奴呼韓邪單于北歸庭
（注）
自北而來朝也

建昭二年
殺魏郡太守京房
房學易焦延壽
延壽嘗曰
得我道以亡身者京生也
爲郞上疏屢言災異
有驗
嘗宴見言事
意指石顯
顯奏出之
尋徴下獄棄市
（魏郡）
屬河東
今大名府
（易）
音亦
（見）
音現
（下獄棄市）
詳見通鑒

顯威權日盛
與中書僕射牢梁
少府五鹿充宗
結爲黨友
諸附倚者皆得寵位
民歌之曰
牢邪石邪
五鹿客邪
印何纍纍
綬若若邪
（牢梁）
牢姓
梁名
（少府）
之少去聲
官掌營繕
卽將作監也
（五鹿）
姓
（纍纍）
重貌
（若若）
長貌

三年
西域副校尉陳湯
矯制發兵
與都護甘延壽
襲擊單于郅支於康居斬之
四年春
傳首至京
懸藁街十日
（都護）
官掌監護西域
（傳）
音專去聲
（縣）
與懸通
（藁街）
音杲皆
藁街蠻夷所邸之處
故懸其頭於此以示之

竟寧元年
呼韓邪單于來朝
願婿漢
以後宮王嬙字昭君賜之
（嬙）
音牆

帝崩
在位十六年
改元者四
初元
永光
建昭
竟寧
帝雖喜儒術
得韋玄成
匡衡爲相
無相業
帝徒優游不斷
漢業衰焉
太子卽位
是爲孝成皇帝
（斷）
音端去聲
決也

〔孝成皇帝〕
名驁
母王氏
生帝於甲勸
少好經書
其後幸酒樂燕樂
元帝時爲太子幾廢
賴史丹伏靑蒲
涕泣諫止
至是卽位
尊王氏爲皇太后
以元舅王鳳
爲大司馬大將軍
領尙書事
（驁）
音敖
（觀）
音貫
太子宮有甲觀
蓋甲乙丙丁之次也
（酒樂）
之樂音岳
（燕樂）
之樂音洛
（幾）
音機
（青蒲）
以青襯地曰青蒲
非皇后不得至此
（元）
長也
（尙）
音常

建始元年
石顯以罪免歸
道死
（罪免）
御史條奏舊惡

封舅王崇爲安成侯
賜譚
商
立
根
逢時爵關内侯
黃霧四塞
（關内侯）
譚也
商也
立也
根也
逢時也
皆王太后兄弟
時稱王氏五侯
（塞）
音色
（注）
楊興曰
高帝之約
非功不候
今王氏皆以無功爲侯
故天爲見異也

河平二年
悉封諸舅爲列侯

陽朔三年
王鳳卒
王音爲大司馬
王譚領城門兵
（王音）
鳳弟

鴻嘉四年
王譚卒
王商領城門兵

永始元年
封太后弟之子莽爲新都侯

立皇后趙氏
名飛燕
女弟合德爲婕妤
（女弟）
妹也
（婕妤）
音接余
女官也
通鑒注
婕言接幸也
妤美稱也

二年
王音卒
王商爲大司馬
（王商）
音弟

故南昌尉梅福
上書曰
方今君命犯
而主威奪
外戚之權
日以益盛
陛下不察其形
願察其景
建始以來
日食地震
三倍春秋
水災無與比數
陰盛陽微
金鐵爲飛
此何景也
書上
不報
（南昌）
縣屬南昌
（上）
上聲
下並同
（景）
影同
（比數）
之數上聲
師古曰
言極多
不可比校而數也
（金鐵爲飛）
之爲去聲
漢書云
河平二年
沛縣鐵官鑄鐵
如星飛上去
（不報）
寤其事

四年
王商卒
王根爲大司馬
（王根）
商弟
（爲大司馬）
案通鑒
事在明年

安昌侯張禹
以帝師傅
毎有大政
必與定議
時吏民多上書言
災異王氏專政所致
上至禹第
辟左右親以示禹
禹自見年老子孫弱
恐爲王氏所怨
謂上曰
春秋日蝕地震
或爲諸侯相殺
夷狄侵中國
災變之意
深遠難見
故聖人罕言命
不語怪神
性與天道
自子貢之屬不得聞
何況淺見鄙儒之所言
新學小生
亂道誤人
宜無信用
上雅信愛禹
由此不疑王氏
（必與）
之與音豫
（辟）
音闢
除也
（恐爲）
之爲去聲
下同
（罕）
音漢上聲
少也
（無）
與毋同
（雅）
正也

故槐里令朱雲
上書求見
願賜尙方斬馬劍
斷佞臣一人頭
以厲其餘
上問誰也
對曰
安昌侯張禹
上大怒曰
小臣居下
廷辱師傅
罪死不赦
御史將雲下
雲攀殿檻
檻折
雲呼曰
臣得下從龍逢比干
遊於地下足矣
未知聖朝何如耳
左將軍辛慶忌
叩頭流血爭之
上意乃解
當治檻
上曰
勿易
因而輯之
以旌直臣
（槐里）
邑屬扶風
（上書）
之上上聲
（見）
音現
（尙方）
監掌供御器物
（斷）
音端上聲
（將雲）
之將音漿
（檻）
闌也
（折）
音舌
（呼）
去聲
（爭）
諍同
（治）
平聲
（輯）
集同
謂補合之也
（旌）
表也

綏和元年
王根病免
王莽爲大司馬

二年
帝崩
在位二十六年
改元者七
曰建始
河平
陽朔
鴻嘉
永始
元延
綏和
帝有威儀
臨朝若神
然荒于酒色
政在外家
張禹
薛宣
翟方進爲相
漢業愈衰焉
太子卽位
是爲孝哀皇帝
（翟）
音狄

〔孝哀皇帝〕
名欣
定陶恭王康之子
元帝之孫也
祖母傅氏
母丁氏
成帝無子
故立爲太子
至是卽位
丁傅用事
罷大司馬莽就第
（丁傅）
丁明
傅晏
（就第）
歸私第也

建平元年
用夏賀良言
漢歴中衰
當更受天命
宜急改元易號
乃改元太初
更號陳聖劉太平皇帝
尋
罷改元更號事
誅夏賀良等
（更）
音庚
下並同
（易）
音亦

帝幸董賢
元壽元年
以賢爲大司馬
二年
帝崩
賢自殺
（幸董賢）
通鑒云
出則參乘
入御左右
貴震朝廷

帝在位七年
改元者二
曰建平
元壽
太皇太后
以王莽爲大司馬
領尙書事
迎中山王卽位
是爲孝平孝平皇帝
（建平）
卽位二年改元
（太皇太后）
元帝王后
（中）
音仲

〔孝平皇帝〕
名箕子
後更名衎
中山孝王興之子
元帝孫也
哀帝崩
立爲嗣
太皇太后臨朝
大司馬王莽秉政
百官總己以聽
元始元年
莽爲安漢公
（衎）
音看上聲
（總己以聽）
己音紀
各總己職
聽命於莽

四年
聘莽女爲皇后
加安漢公號主宰衡
位諸侯王上
（宰衡）
通鑒曰
采伊尹周公稱號

五年
太師孔光卒
成哀以來
光等爲三公
養成漢禍
諂佞成風
上書頌莽者
至四十八萬人
加莽九錫
（上書）
之上上聲
下同
（九錫）
輿馬也
衣服也
樂則也
朱戸也
納陛也
虎賁也
弓矢也
鉄鉞也
秬鬯也
前後所錫
雖有異同
而大率不出九者之目

臘日莽上椒酒於帝
置毒
帝崩
在位六年
改元者一
曰元始
太皇太后
詔徴宣帝玄孫嬰
爲皇太子
號曰孺子嬰
莽居攝踐祚
贊曰假皇帝
民臣謂之攝皇帝
（元始）
卽位二年改元
（玄孫嬰）
四世孫曰玄孫
東平王曾孫也
（祚）
音祖去聲
帝位也

〔孺子嬰〕
爲嗣之初
爲是王莽居攝元年
劉崇起兵討莽
不克死
（東郡）
屬山東
今東昌府

初始元年
莽卽眞天子位
國號新
更號漢太皇太后
曰新室文母太皇太后
王莽者王曼之子也
孝元皇后兄弟八人
獨曼早死不侯
莽幼孤
群兄弟皆將軍
五侯子
乘時侈靡
以輿馬聲色
佚游相高
莽因折節爲恭儉
勤身博學
被服如儒生
外交英俊
内事諸父
曲有禮意
封新都侯
爵位益尊
節操愈謙
虚譽隆洽
傾其諸父
遂得漢政
哀帝崩
迎立平帝
五年而弑帝
攝位三年
竟簒位
國號新
（初始元年莽卽眞）
案
通鑒
嬰爲皇太子
王莽居攝
改元者二
曰居攝
曰初始
凡三年
（曼）
音萬
（八人）
王鳳
王曼
王音
並五侯
凡八人
（聲色）
聲樂女色
（折）
音舌
（諸父）
伯叔曰諸父
（洽）
音狭
和也
合也

始建國元年
廢孺子嬰爲定安公
（注）
後世權臣擅命降謫人主
實自莽始

二年
漢太皇太后王氏崩
（注）
案
通鑒
此一節
當在五年

天鳳四年
荊州盜起
新市人王匡爲之帥
馬武
王常
成丹往從之
藏於綠林山中
（荊州）
屬湖北
卽郢都
（新市）
邑屬江夏
（帥）
音衰去聲
將也
（綠林山）
在當陽

五年
莽大夫揚雄死
雄字子雲
成帝之世
以奏賦爲郞
給事黃門
三世不徙官
及莽簒
以耆老久次
轉爲大夫
嘗作大玄法言
卒章稱莽功德
比伊周
後又作劇秦美新之文
以頌莽
劉棻嘗從雄學奇字
棻坐事誅
辭連及雄
時雄校書天祿閣上
使者來欲收之
雄從閣上自投下
莽詔勿問
至是死
（莽大夫）
書曰莽大夫揚雄死者
以其随莽不忠於漢也
（三世）
成帝
哀帝
平帝
（久次）
久不遷轉
（太玄）
擬易
（法言）
擬論語
（比）
音鼻
（劇秦美新）
劇音檠入聲
甚也
甚言秦虐
稱美新莽
（棻）
音墳
（奇字）
奇義未詳
（校）
音教
（天祿閣）
在安西
漢藏典籍之所

琅琊樊崇
東海刁子都等兵起
（刁）
音凋

地皇三年
崇兵自號赤眉
（注）
通鑒云
恐其衆與莽兵亂
故朱其眉
以相別

綠林兵
分爲下江新市兵

荊州平林兵起

漢宗室劉縯
及弟秀
起兵舂陵
新市平林兵皆附之
明年
諸將共立劉玄爲皇帝
玄舂陵戴侯買之後
與縯秀同高祖
時在平林軍中
號更始將軍
諸將貪其懦弱立之
南面立朝群臣
以手舏席
羞愧流汗
不能言
大赦改元更始
都于宛
（縯）
音衍
（舂）
音束平聲
（同高祖）
四世祖曰高祖
（更）
音庚
下並同
（懦）
音暖去聲
怯也
（刮）
音關入聲
摩也
（宛）
音鴛
下並同

更始元年
劉秀大破莽兵於昆陽
（元年）
卽莽地皇四年

成紀隗囂兵起
（成紀）
縣屬秦州
（囂）
音敖

公孫述起兵成都
（注）
府屬四川
卽益州郡

更始遣將破武關
析人鄧曄
起兵迎入長安
衆兵誅莽
傳首詣更始
（析）
音錫
邑屬南陽
（曄）
爲輒反
（傳）
音專去聲
下並同

莽未簒時
更定官名及十二州界
罷置改易
天下多事
更造錯刀契刀大錢等貨
旣簒位
以劉字卯金刀也
禁剛卯金刀之利
不得行
罷錯刀契刀五銖錢等
（錯刀）
錯音倉入聲
塗也
謂黃金錯其文
曰錯刀直五千
（契刀）
環大如錢
身形如刀
長二寸
文曰
契刀直五百
（大錢）
徑寸二分
重十二銖
又曰大錢直五十
（卯金刀）
籕文
劉字
从卯
从金
从刀
服虔曰
正月卯日作
長三寸
廣一寸
或玉
或金
或桃
著革帶佩之
銘其一面云
佩以辟邪
（五銖錢）
武帝所鑄
蓋一錢重五銖也

更名天下田曰王田
不得買賣
男口不盈八
而田過一井
分餘田豫九族鄕里
故無田者受田
立五均司市錢府官
令民各以所業爲貢
更作寶貨
有金銀
龜貝
錢布
五物
六名
二十八品
百姓潰亂
寶貨不行
乃行小錢大錢
數更變不信
盜鑄及私挾五銖錢者抵罪
於是農商失業
食貨倶廢
民至涕泣市道
後又改貨布貨泉
毎一易錢
民又大陷犯鑄錢法
檻車鎖頸
傳詣長安者
以十萬數
死什六七
改易制度
政令煩多
四方囂然
謳吟思漢久矣
歳旱蝗
人相食
遠近兵起
莽以五石銅鑄威斗
如北斗状
以厭勝衆兵
出入使人負之以行
至漢兵入宮
猶旋席
隨斗柄而坐曰
天生德於予
漢兵其如予何
斬首於漸臺
軍人分其身
節解臠之
自簒至亡
改元者三
曰始建國
天鳳
地皇
凡十五年
莽傳首至宛
更始自宛遷都洛陽
父老見司隸校尉官屬
或垂涕曰
不圖今日復見漢官威儀
（予）
與同
（九族）
高祖
曾祖
祖父
己子
孫
曾孫
玄孫
一説
父族四
母族三
妻族二
（郷里）
萬二千五百家爲郷
（錢府司市）
莽詔曰
周禮有賖貨
樂語有五均云云
立五均司市錢府官
筌蹄
司市者
常以四時仲月定物價
各爲其市平之
民賣物貨不售
均官考驗其價之貴賤
使得其平
錢府者
民有乏絶欲賖貨者
錢府與之
毎月百錢
官取三錢
（令）
去聲
（爲貢）
農以穀粟
子工以什器
商以貨物之類
（龜貝）
龜介蟲之長
貝亦介蟲也
生海中
如車渠
肉如料米
古者貨貝而寳龜
布説見下
（二十八品）
筌蹄云
錢貨六品
銀貨二品
龜貨四品
貝貨五品
布貨十品
並銀貨中
又有黃金一品
則爲六名
而有二十八品矣
（數更）
之數音朔
（盗鑄）
卽私鑄也
（貨泉布泉）
皆錢也
以其布於民閒
故曰布
以其流行如泉
故曰泉
（陷）
坑也
（萬數）
之數上聲
（囂）
謷同
通鑒注
衆口愁聲
（蝗）
音皇
災蟲
（如北斗状）
李奇曰
以五色藥石及銅而爲之
以其威禦羣雄
故曰威斗
（厭）
音葉
（臠）
音輦
切肉曰臠
謂遂節分其體而切之也

更始元年
遷都長安

赤眉攻長安
明年赤眉入
更始出奔
已而降赤眉
爲所殺
自立至亡
凡三年
前數月
大司馬秀已卽位河北
爲是世祖光武皇帝
（降）
音項平聲
（爲所）
之爲去聲
（注）
司馬温公曰
高祖奮保衣
提三尺劒
八年而成帝業
其收功之速如是何哉
惟知人
善任使而已
故高祖曰
吾塡國家
撫百姓
不如蕭何
運籌策
決成敗
不如子房
戰必勝
攻必取
不如韓信
三者皆人傑
吾能用之
所以取天下
韓信亦曰
陛下不善將兵
而善將將
斯言盡之矣
呂氏之亂
漢氏不絶如綫
然而卒不能爲患者
外有宗藩之强
内有絳灌之忠也
文景之時
天下家給人足
幾致刑置
後世皆知其稱慕
莫能及之
夫民之情
何嘗不欲安樂而富壽哉
文景能勿擾之而已矣
孝武喜淫侈
慕神仙
宮室無度
巡游不息
窮兵於四夷
嚴刑而重賦
迹其行事
視始皇阿遠哉
止以崇儒重道
求賢納諫
故其成敗若此之殊也
孝昭以童稚之年
辨霍光之忠
確然不可動
何天資之明也
然光猶專政而不歸
此則光之罪矣
孝宣總敷名實
信賞必罰
吏稱其職
民安其業
方之孝武
功烈優焉
孝元優游不斷
漢業始衰
孝成荒于酒色
委政外家
孝哀狼愎不明
嬖幸盈朝
陵夷
至于孝平
以幼冲嗣位
王莽因之遂移漢祚
莽恃其詐慝
煩民玩兵
罪盈怨積
天下叛之
更始雖漢宗室
以懦而立
考其卽位立朝羣臣
羞愧刮席
殊失人君之態
厥後委政趙萠
日夜飮燕
羣臣欲見言事輒酔而不視朝
是以旣得之矣
又失之矣



